30 ‘hot spot’ nahas, trafik sesak musim perayaan
Oleh DIYANATUL ATIQAH ZAKARYA

13 Januari 2023, 8:38 pm
ALOR GAJAH – Polis Diraja Malaysia PDRM (PDRM) mengesan 30 lokasi panas berlaku nahas dan kesesakan trafik di seluruh negara sepanjang musim perayaan Tahun Baharu Cina ini.
Timbalan Ketua Polis Negara, Tan Sri Razarudin Husain berkata, lokasi-lokasi terlibat meliputi kawasan di lebuh raya, jalan persekutuan dan negeri.
“Ada 30 lokasi hot spot yang berisiko untuk nahas dan mengalami kesesakan lalu lintas, semua tempat ada termasuk di lebuh raya, jalan persekutuan serta negeri.
“Risiko ini disebabkan enam kesalahan utama yang sering dilakukan pengguna jalan raya seperti memandu laju, menggunakan telefon bimbit, potong garisan berkembar, menggunakan lorong kecemasan dan potong garisan,” katanya.
Razarudin Husain pada sidang akhbar Majlis Perlancaran OP Selamat 1923 bersempena dengan sambutan Tahun Baharu Cina 2023 di Restoran Jejantas Ayer Keroh (Arah Selatan), Melaka. FOTO SYAFEEQ AHMAD
Beliau berkata demikian pada sidang akhbar Majlis Pelancaran Op Selamat 19/23 bersempena sambutan Tahun Baharu Cina di Restoran Jejantas Ayer Keroh di sini, hari ini.
Mengulas lanjut beliau berkata, seramai 6,559 pegawai dan anggota trafik akan ditugaskan dalam memastikan kelancaran lalu lintas, manakala 5,875 personel lain melibatkan Unit Rondaan Bermotor (URB) serta kereta peronda polis (MPV).

“Kita bukan sahaja tertumpu kepada trafik tetapi juga keselamatan lain termasuk rondaan di kawasan perumahan bagi mengekang jenayah pecah rumah pada musim perayaan ini.
“PDRM turut mewujudkan beberapa pasukan khas termasuk Unit Siasatan Lebuh Raya dan Unit Risikan Operasi,” katanya.


Isu lewat, Batik Air diarah kemuka surat tunjuk sebab
Oleh MOHD. HUSNI MOHD. NOOR

13 Januari 2023, 9:08 pm
PUTRAJAYA – Suruhanjaya Penerbangan Malaysia (MAVCOM) telah mengeluarkan surat tunjuk sebab kepada Batik Air susulan isu kelewatan penerbangan OD 7634 Kuala Lumpur – Kuching pada 23 Disember tahun lalu.
MAVCOM menerusi kenyataan akhbar hari ini berkata, surat itu dikeluarkan semalam, dan Batik Air diminta mengemukakan representasi secara bertulis kepada MAVCOM berhubung isu itu.
Menurutnya, pihaknya tidak berpuas hati dengan maklumat diberikan Batik Air berhubung gangguan komunikasi pada penerbangan itu, malah langkah pemakluman kepada pengguna terjejas juga tidak mencukupi.
“Ia adalah kewajipan MAVCOM untuk memastikan penyiasatan yang objektif dan mendalam dijalankan sebelum tindakan penguatkuasaan dilaksanakan.
“Suruhanjaya perlu mengesahkan semua maklumat dari syarikat penerbangan dan pengguna yang terjejas bagi memastikan tindakan seterusnya adalah wajar,” katanya.
Katanya, syarikat penerbangan boleh dikenakan penalti kewangan tidak melebihi RM200,000 untuk kesalahan pertama dan 10 kali ganda amaun bagi kesalahan kedua atau seterusnya jika didapati gagal mematuhi Kod Perlindungan Pengguna Penerbangan Malaysia 2016 (MACPC).

Jelasnya lagi, sehingga kini, MAVCOM telah mengenakan penalti kewangan berjumlah RM4.7 juta terhadap syarikat penerbangan kerana ketidakpatuhan kepada MACPC.
Sebelum ini, penerbangan Batik Air OD 7634 yang dijadualkan untuk berlepas dari Kuala Lumpur ke Kuching pada pukul 11.35 malam pada 22 Disember 2022 ditangguhkan selama lapan jam sekali gus menjejaskan seramai 170 penumpang.
Berhubung pembatalan pembatalan penerbangan D7 219 oleh AirAsia X Bhd (AirAsia X) dari Melbourne ke Kuala Lumpur pada 2 Januari lalu pula, MAVCOM menjelaskan AirAsia X sudah menawarkan beberapa pilihan kepada pengguna terjejas.
Menurutnya, syarikat itu telah menawarkan pengguna bayaran balik penuh tiket penerbangan atau penerbangan alternatif sama ada pada tarikh yang terdekat atau tarikh lain bersesuaian.
“AirAsia X turut memberikan pilihan kepada pengguna terjejas untuk menempah semula penerbangan mereka dari Melbourne ke Kuala Lumpur dari tarikh 1 Januari 2023 hingga 31 Disember 2023 tertakluk kepada ketersediaan penerbangan.
“AirAsia X juga telah menempatkan semula pengguna-pengguna penerbangan D7 219 dalam penerbangan lain antara 3 hingga 7 Januari 2023,” katanya. – KOSMO! ONLINE


Dilantik Pengerusi Yayasan Komanwel, Sudha Devi terima ucapan tahniah PM
Oleh MOHD RIDZAUDDIN ROSLAN

13 Januari 2023, 9:26 pm
PUTRAJAYA- Perdana Menteri, Datuk Seri Anwar Ibrahim merakamkan ucapan tahniah kepada Datuk Sudha Devi KR Vasudevan, selepas beliau dilantik semula untuk penggal kedua sebagai Pengerusi Yayasan Komanwel.
Ucapan itu dizahirkan Anwar menerusi hantaran di laman Facebook rasmi beliau tadi yang antara lain menjelaskan pelantikan Sudha Devi turut menerima sokongan kesemua 56 negara anggota Komanwel.
“Saya utus tahniah buat Datuk Sudha Devi KR Vasudevan yang telah dilantik semula untuk penggal kedua sebagai Pengerusi Yayasan Komanwel.
“Pelantikan semula beliau sebagai Pengerusi Yayasan tersebut telah menerima sokongan secara konsensus dari kesemua 56 negara anggota Komanwel.
“Beliau merupakan rakyat Malaysia dan wakil benua Asia pertama yang memegang jawatan sebagai Pengerusi sejak penubuhan Yayasan tersebut pada tahun 1966,” katanya.
Sebelum ini, bekas Pesuruhjaya Tinggi Malaysia ke Australia itu pertama kali dipilih mengetuai yayasan itu pada 2020 melalui pemilihan yang berlangsung di London dan menjadi orang Asia pertama dipilih sebagai Pengerusi sejak penubuhan yayasan itu pada 1966.

Sebagai pengerusi Yayasan Komanwel, Sudha Devi akan mempengerusikan mesyuarat Lembaga Pengelola, mewakili yayasan pada mesyuarat dan acara antara kerajaan dan berkhidmat sebagai duta untuk mempromosi visi dan nilai yayasan.
Yayasan Komanwel ditubuhkan untuk menyokong dan mengukuhkan penyertaan rakyat, terutama melalui Pertubuhan Masyarakat Sivil (CSO) dalam membangunkan masyarakat demokratik. – KOSMO! ONLINE


MOTAC arah buka semua kaunter imigresen di lapangan terbang
Oleh MOHD. HUSNI MOHD. NOOR

13 Januari 2023, 9:35 pm
PUTRAJAYA – Kementerian Pelancongan, Seni dan Budaya (MOTAC) mahu semua 40 kaunter imigresen di lapangan terbang antarabangsa dibuka bagi melancarkan aliran tinggi kemasukan pelancong ketika ini.
Menterinya, Datuk Seri Tiong King Sing berkata, pihaknya juga mahu Kementerian Dalam Negeri (KDN) menambah laluan pemeriksaan Imigresen di lapangan terbang antarabangsa itu.
Beliau berkata, bilangan laluan pemeriksaan imigresen di lapangan terbang antarabangsa perlu ditambah kepada enam berbanding empat ketika ini.
“Pada masa ini terdapat 40 kaunter imigresen tetapi hanya 20 kaunter yang dibuka. Jika ia dapat dibuka, ia pasti dapat memendekkan proses pemeriksaan imigresen untuk jumlah penumpang yang ramai.
“Berdasarkan tinjauan baru-baru ini, empat saluran sedia ada tidak mencukupi bagi melengkapkan prosedur pelepasan imigresen dengan kecekapan tinggi dan masa yang singkat,” katanya menerusi kenyataan akhbar, hari ini.
Katanya, pihaknya menerima aduan daripada penumpang berhubung proses pelepasan imigresen yang mengambil masa lebih satu jam untuk diselesaikan.

King Sing berkata, beliau juga dimaklumkan, ada penumpang yang mengadu mereka terkandas di lapangan terbang selama tiga jam.
Menurutnya, antara punca utama isu itu adalah sistem sedia ada yang tidak dikemas kini dan ketinggalan zaman.
“Justeru ia perlu ditambah baik segera demi kelancaran di lapangan terbang antarabangsa dan saya menyeru kepada jabatan dan agensi berkaitan untuk mencari penyelesaian penambahbaikan dan berusaha memendekkan masa ketika proses pemeriksaan ini.
“Kita harus sedar sektor pelancongan adalah kunci kepada pemulihan ekonomi negara dan lapangan terbang adalah lokasi ‘first impression’ yang akan dilalui oleh pelancong apabila mereka tiba di negara ini,” katanya.
Selain itu, beliau difahamkan, Malaysia Airports Holdings Bhd (Malaysia Airports) telah bersetuju untuk menambah tiga bahasa lain pada sistem digital di lapangan terbang iaitu bahasa Cina, Melayu dan Inggeris.
Menurutnya, Pengarah Urusan Malaysia Airports, Datuk Iskandar Mizal turut mempertimbang menambah terjemahan bahasa Arab dalam masa terdekat bagi memastikan maklumat disampaikan lebih tepat dan difahami pelancong asing. – KOSMO! ONLINE


Pasangan kekasih ditahan tipu mangsa pelaburan sebanyak RM300,000
Oleh AZMI NORDIN

13 Januari 2023, 8:31 pm
PETALING JAYA – Pasangan kekasih diberkas selepas dipercayai memperdaya seorang peniaga sebanyak RM 300,000 dalam skim penipuan pelaburan visa pekerja asing di sebuah kondominium Jalan Klang Lama, di sini, kelmarin.
Mangsa yang juga lelaki berusia 33 tahun telah berkenalan dengan seorang lelaki tempatan yang menawarkan pelaburan mendapatkan visa pekerja asing.
Tertarik dengan kuntungan yang ditawarkan, mangsa dikaburi dengan pulangan wang sebanyak RM6,000 bagi setiap visa dimilikinya dan telah menyerahkan wang secara tunai serta pindahan wang sebanyak Rm300,000 untuk 50 permohonan visa pekerja asing kepada suspek.
Dalam pada itu, mangsa mendapati dirinya ditipu selepas semakan surat pengesahan penerimaan permohonan daripada imigresen yang diserahkan suspek kepadanya adalah palsu.
Suspek kemudiannya gagal dihubungi dan menghilangkan diri membuatkan mangsa bertindak melaporan kejadian itu di Balai Polis Seapark, Julai lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, hasil maklumat dan risikian, dua suspek berjaya ditahan menerusi serbuan di dua buah unit kondominium di Kuala Lumpur, kelmarin.

“Tangkapan dibuat melibatkan seorang lelaki tempatan berusia 33 tahun dan seorang wanita warga asing berusia 43 tahun yang dipercayai terlibat dengan penipuan pelaburan itu.
“Kami turut merampas beberapa unit telefon pintar, sekeping passport Malaysia, kad nama dan Kad ATM,” katanya dalam kenyataan, hari ini.
Menurut Mohamad Fakhrudin, siasatan awal mendapati aktiviti pasangan itu bermula pada sejak April tahun lalu dan mangsa mengenali suspek melalui saudaranya.
“Suspek lelaki direman sehingga tiga hari manakala suspek wanita selama 14 hari bagi membantu siasatan di bawah Seksyen 420 Kanun Keseksaan,” katanya. -KOSMO! ONLINE.


Agong rai pasukan badminton Piala Thomas 1967 di Istana Negara
Oleh MUHAMMAD NAJIEB AHMAD FUAD

13 Januari 2023, 9:41 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, berkenan berangkat ke majlis santapan petang bersama ahli pasukan badminton Piala Thomas 1967 negara di Istana Negara, hari ini.
Turut berangkat, pada majlis berkenaan Raja Permaisuri Agong, Tunku Azizah Aminah Maimunah Iskandariah.
Dalam kenyataan yang di keluarkan Istana Negara hari ini, memaklumkan ahli pasukan yang hadir adalah Datuk Yew Cheng Hoe, Datuk Billy Ng, Datuk Tan Yee Khan, Datuk Teh Kew San dan Tan Aik Huang.
“Turut hadir, ialah dua bekas pemain badminton Piala Uber negara era 50-an dan 70-an, Jean Moey dan Sylvia Ng, dan pemain badminton Piala Thomas 1976 negara, Datuk James Selvaraj.
“Kejohanan badminton Piala Thomas 1967 telah dianjurkan di Istora Senayan , Jakarta, Indonesia. Malaysia menjadi juara untuk kali keempat selepas menumpaskan tuan rumah, Indonesia, 6-3 pada perlawanan akhir,” kata kenyataan itu.
Selain meraikan dan beramah mesra dengan mereka, Seri Paduka Baginda berdua berkenan menzahirkan setinggi-tinggi penghargaan kepada semua bekas pemain badminton tersebut atas jasa dan sumbangan besar mereka kepada negara.

Turut hadir, bekas wartawan-wartawan sukan iaitu Datuk Fauzi Omar, Datuk Yong Soo Heong, Datuk George Das, Datuk Lazarus Rokk dan Datuk Johnson Fernandez. – KOSMO! ONLINE


Orang Kundasang ubah suai Kancil jadi trak pikap
Oleh FLORINA DERIS

13 Januari 2023, 9:51 pm
PETALING JAYA – Sebuah kereta Perodua Kancil menjadi perhatian ramai apabila diubah suai menjadi trak pikap oleh pemiliknya yang berasal dari Kundasang, Ranau.
Pemilik, Hardianshah Saleh, menerusi hantarannya berkata, keterbatasan sumber menjadi pencetus kreativiti dalam mendepani cabaran hidup.
Hantaran gambar tersebut kemudian menjadi tular sebaik dikongsi menerusi halaman Facebook Sabah Info.
“Memperkenalkan kombinasi Hilux dan Kancil buatan penduduk Kundasang. Demikianlah, apabila kurangnya daya, dana dan sumber maka mereka akan menggunakan kreativiti sendiri berbekalkan bahan yang ada,” katanya menerusi ruangan kapsyen.
Meninjau ruangan komen, rata-rata netizen memuji kreativiti serta kemahiran penduduk terdiri daripada pekebun yang berjaya mengubah suai kereta berkapasiti kecil menjadi jentera mengangkut hasil pertanian.
“Trak pikap merupakan satu modifikasi baik untuk pengangkutan membawa hasil kebun ke pasar tani untuk dijual,” kata Malzero Malzero.

“Mereka mengubah suai kereta bukan untuk suka-suka melainkan untuk memudahkan kerja-kerja pekebun seperti mengangkut sayur,” komen Eja Shahrul Lyza.
“Mantap. Bukan sahaja berbakat menanam sayur bahkan memiliki idea hebat sehingga ke bidang automotif. Tahniah,” tulis Gas Win pula.
Hantaran tersebut telah meraih 11,000 maklum balas dan 2,000 perkongsian daripada pengguna media sosial setakat ini. – KOSMO! ONLINE


Dua juruwang cedera kereta rempuh pasar raya
Oleh ABD. RAZAK OSMAN

13 Januari 2023, 9:17 pm
SUNGAI PETANI – Dua juruwang cedera selepas sebuah kereta jenis Proton Persona merempuh dinding sebuah pasar raya di Bandar Puteri Jaya di sini, hari ini.
Pengurus pasar raya itu, Teh Kok Hueng, 55, berkata, kejadian kira-kira pukul 4.30 petang itu mengakibatkan dua pekerja wanita dikenali sebagai Nik Azni, 27, dan Jun Aziz, 34, mengalami kecederaan pada pinggang dan kaki.
“Dua mangsa itu didapati tersepit di dalam pasar raya kesan rempuhan itu dan kemudiannya dibawa ke Hospital Sultan Abdul Halim (HSAH) untuk rawatan,” katanya ketika ditemui di sini, hari ini.
Menurutnya, kejadian dipercayai berlaku ketika pemandu kereta sedang mengundur keluar meletakkan kereta di hadapan pasar raya.
“Bagaimanapun, pemandu terkejut apabila ada kereta lain dipandu laju dari arah belakang menyebabkannya menekan pedal minyak secara mengejut dan bergerak ke hadapan sehingga merempuh dinding pasar raya,” ujarnya.
Tambahnya, pemandu kereta terbabit tidak mengalami sebarang kecederaan. – KOSMO! ONLINE


Final Piala AFF: Vietnam bangkit ikat Thailand 2-2
Oleh MEJA SUKAN KOSMO!

13 Januari 2023, 11:00 pm
HANOI – Pasukan Vietnam terpaksa bermandi peluh sebelum dapat mengikat juara bertahan, Thailand dengan keputusan 2-2 pada aksi final pertama Piala AFF 2022 di Stadium My Dinh sebentar tadi.
Pada aksi tersebut, skuad Naga Emas kendalian Park Hang-seo membariskan kesebelasan terbaik dengan kehadiran pemain-pemain utama Nguyen Tien Linh, Phạm Tuan Hai dan Nguyen Quang Hai.
Pasukan tuan rumah terlebih dahulu berada di depan hasil jaringan yang dilakukan oleh Tien Linh menerusi tandukan selepas menerima hantaran Que Ngoc Hai pada minit ke-24.
Thailand hampir menyamakan kedudukan pada babak pertama tetapi rembatan percuma yang dilakukan oleh Theerathon Bunmathan sekadar menggegar palang gol.
Bersambung pada babak kedua, pasukan Gajah Perang bimbingan Alexandre Polking akhirnya meraih gol penyamaan menerusi penyudah penyerang muda, Poramet Arjvirai pada minit ke-48.
Momentum tersebut digunakan oleh pasukan pelawat untuk mendahului saingan dan kini giliran Sarach Yooyen mencetak nama selaku penjaring pada minit ke-63.

Ketika berada di ambang kekalahan, Vietnam bangkit menyamakan kedudukan hasil rembatan jarak jauh yang dilakukan oleh Vu Van Tanh pada minit ke-88 sekali gus menyaksikan kedudukan 2-2 kekal sehingga tamat perlawanan.
Aksi final kedua akan berlangsung di Stadium Thammasat, Bangkok pada Isnin depan. – KOSMO! ONLINE


Boleh cium kaki ulama soleh, tetapi elak jika cetus fitnah
Oleh AMREE AHMAD

13 Januari 2023, 7:38 pm
PUTRAJAYA- Umat Islam di negara ini sebenarnya tiada halangan untuk mencium kaki ulama yang soleh kerana hukumnya itu adalah harus menurut pandangan ramai ulama.
Demikian jawapan oleh Pejabat Mufti Wilayah Persekutuan (PMWP), menerusi hantaran terkini dalam slot Al-Kafi disiarkan hari ini di laman sesawang rasmi agensi berkenaan.
“Ia dilakukan dengan syarat bahawa perbuatan itu sebagai tanda penghormatan kerana akhlaknya yang terpuji, atau ilmunya tinggi atau keperibadiannya adalah mulia.
“Perlakuan tersebut kelazimannya dibuat untuk mengambil keberkatan ulama itu dan diharuskan kerana ada hadis diriwayatkan al-Wazi ibn Zari’ yang menceritakannya.
“Katanya, ketika tiba di Madinah, kami semua berlumba-lumba turun daripada haiwan tunggangan sebelum mencium tangan dan kaki Nabi Muhammad SAW,” katanya.
Mengulas lanjut, PMWP berpandangan, jika perbuatan itu dilakukan kerana unsur keduniaan seperti kekayaan atau kedudukan pada mata manusia, maka ia ditegah keras.

“Walau bagaimanapun, ia juga perlu dilihat pula daripada sudut uruf atau adat setempat di negara ini yang sebenarnya adalah agak jarang dengan budaya berkenaan.
“Imam al-Nawawi ketika merujuk hadis itu ada berkata, ia dibuat kerana kezuhudan dan apa-apa berkaitan urusan keagamaan yang tidak pun ditegah bahkan digalakkan,” katanya.
PMWP menambah, berdasarkan pencerahan itu, maka jelas hukum cium tangan, kaki malahan kepala ulama yang soleh adalah diharuskan menurut pandangan ramai agamawan.
Meskipun begitu, sekiranya diambil kira suasana uruf di Malaysia yang mungkin janggal dengan budaya ini dan mendorong fitnah, maka sebaiknya elok perlakuan itu dielakkan. – KOSMO! ONLINE


Trend mandi lumpur semasa siaran langsung TikTok
Oleh KOSMO!

13 Januari 2023, 7:00 pm
JAKARTA – Trend pengguna aplikasi TikTok bersiaran langsung mempamerkan aksi mereka mandi lumpur semakin popular dalam kalangan netizen di Indonesia, lapor laman berita Detik hari ini.
Aktiviti yang dilakukan oleh ramai netizen dewasa termasuk warga emas itu dimulakan dengan merendam diri di dalam mandian keruh campuran air dan lumpur.
Kemudian, penonton yang ingin menyuruh individu tersebut menyiram lumpur pada badan mereka diminta menghadiahkan satu syiling sebagai ganjaran.
Jumlah siraman akan menjadi lebih banyak jika penonton menghadiahkan 100 syiling.
Antara yang menjalankan  siaran langsung sedemikian termasuk akaun @atorizzs. Video-video yang dimuat naik di akaun itu memaparkan beberapa wanita muda, dewasa dan warga emas mandi lumpur.
Sementara itu, pakar kulit dari Pusat Kulit DNI, Dr. Darma berkata, trend itu sudah tentu berbahaya untuk kulit manusia.

Mandi menggunakan air kotor berpotensi menyebabkan pencemaran mikroorganisma penyebab penyakit.
Air kotor boleh mengandungi bahan kimia, bahan buangan, logam berat dan bahan organik dan bukan organik seperti najis dan air kencing.
“Pendedahan kepada air yang tercemar boleh menyebabkan penyakit kulit seperti jangkitan kuman. Mereka juga berisiko mengalami alahan atau ekzema,” kata Dr Darma.
Menurutnya, trend mandi lumpur perlu ditangani dengan bijak memandangkan ia berisiko membahayakan kesihatan dan tiada kajian yang membuktikan kebaikan mandi lumpur. – Agensi


Julia Roberts tiada DNA Roberts
Oleh KOSMO!

13 Januari 2023, 8:00 pm
WASHINGTON – Aktres Amerika Syarikat (AS), Julia Roberts terkejut apabila diberitahu bahawa nama keluarganya yang tekenal di dunia adalah tidak tepat, lapor laman berita Page Six.
Pelakon filem komedi Pretty Woman berusia 55 tahun itu membuat kemunculan dalam sebuah program televisyen keluaran syarikat Ancestry, Finding Your Roots baru-baru ini.
Julia diberitahu bahawa muitnya, Rhoda Suttle Roberts telah menjalin hubungan sulit dengan seorang lelaki yang sudah berkahwin selepas suami Rhoda, Willis Roberts meninggal dunia.
“Menggali ke dalam arkib Daerah Georgia, kami mendapat tahu bahawa pada tahun 1850-an, Rhoda berkahwin dengan lelaki bernama Willis Roberts.
“Julia membawa nama keluarga Willis, tetapi Willis meninggal dunia pada 1864, lebih sedekad sebelum Rhoda melahirkan moyang Julia, John. Ia membawa kesimpulan yang tidak dapat dielakkan,” kata hos rancangan tersebut, Dr. Henry Louis Gates Jr.
Melalui arkib asid deoksiribonukleik (DNA) dan kerja genealogi, Gates mendapati Willis ‘tidak mungkin’ menjadi muit kepada Julia.

Julia yang kelihatan terkejut kemudian bertanya: “Tetapi adakah saya bukan Roberts?”
Gates berkata bahawa dia telah memeriksa DNA Julia dalam usaha untuk mencari padanan untuk muit kandungnya.
“Kami menemui beberapa padanan yang menghubungkan Julia dan sepupunya dengan seorang lelaki, Henry McDonald Mitchell Jr.,” kata profesor Universiti Harvard itu.
“Jadi, kami Mitchells?” Julia bertanya, dengan Gates kemudian mengesahkan bahawa dia memang Julia Mitchell.
Dalam pendedahan yang lebih memalukan, Gates berkata bahawa Henry telah berkahwin dengan seorang wanita bernama Sarah dan mendapat enam anak sebelum dia bercinta dengan muit Julia, Rhoda.
“Ini adalah pendedahan yang sangat tidak dijangka,” tambah Julia. – Agensi


Remaja tular tayang beg tangan terima undangan pengasas jenama
Oleh FLORINA DERIS

13 Januari 2023, 7:19 pm
PETALING JAYA – Seorang remaja perempuan yang sebelum ini dimalukan di media sosial kerana membuat kandungan media sosial teruja memiliki sebuah beg yang dianggap ‘biasa-biasa’ menerima undangan makan malam di ibu pejabat jenama beg berkenaan.
Lebih istimewa undangan itu dibuat oleh pengasas jenama berkenaan.
Terdahulu, sebelum ini tular seorang remaja kelahiran Singapura, Zoe, yang menjadi tular akibat dikritik kerana menyifatkan beg tangan jenama Charles & Keith yang dihadiahkan oleh ayahnya sebagai barangan mewah.
“Terima kasih kepada semua yang menyokong saya menerusi kata-kata semangat kalian kerana perkataan anda sungguh bermakna. Saya sangat menghargainya,” kata Zoe menerusi satu hantaran.
Meninjau ruangan komen, rata-rata pengguna mahu gadis remaja itu menjadi duta bagi jenama terkemuka berkenaan.
“Dia sesuai menjadi duta untuk jenama anda. Penampilan dan personalitinya juga sesuai,” komen seorang pengguna, Choong Zheng Kai Sam.

“Seorang anak gadis yang tahu menghargai usaha ayahnya merupakan seorang anak yang bersyukur,” puji Zaidah Mardani pula.
Hantaran tersebut meraih 39,900 tanda suka dan 1,000,000 jumlah tontonan setakat ini.
Sebelum itu Zoe dibuli di media sosial selepas membuat kandungan media sosial teruja memiliki beg berkenaan tetapi menerima komen dan maklum balas tidak menyenangkan oleh orang ramai yang menganggap beg itu bukan mewah tetapi hanya ‘biasa-biasa’ sahaja. – KOSMO! ONLINE


‘Bakat tak kenal warna kulit, Barat makin akui kehebatan Asia’
Oleh MOHD. HAIKAL ISA

13 Januari 2023, 7:59 pm
KUALA LUMPUR – “Kita (orang Asia) sama berbakat seperti orang lain.”

Itu kata-kata daripada bibir bintang filem aksi Hong Kong, Donnie Yen memuji kejayaan rakan seperjuangan Tan Sri Michelle Yeoh yang baru-baru ini dinobatkan sebagai pelakon wanita terbaik acara berprestij, Golden Globe Awards ke-80.
Kata Donnie atau nama sebenarnya, Yen Chi-tan, 60, sepatutnya sudah lama dahulu Hollywood mengiktiraf bakat lakonan penggiat seni Asia yang sememangnya sukar disangkal kualitinya.
“Lakonan adalah tentang bakat bukan warna kulit ataupun budaya seseorang. Saya sendiri tak mengerti mengapa Hollywood mengambil masa terlalu lama untuk mengakui kehebatan orang Asia.
“Bagi saya, kejayaan yang digapai Michelle sudah diperakui sejak lama dahulu. Saya berbangga melihat sekarang banyak penghargaan diterima pelakon atau penggiat seni Asia.
“Kalau kalian lihat margin (peratusan) peluang diraih orang Asia berbanding orang Barat, memang masih terlalu kecil atau rendah,” katanya kepada Kosmo! Online sebentar tadi.
Tegas pelakon asal Guangzhou, Guangdong, China itu lagi, orang Asia perlu meletakkan usaha yang lebih tinggi untuk terus dipandang Hollywood pada masa mendatang.
“Kita perlu terus berjuang. Kita tidak boleh setakat berlakon dalam filem dan mengharapkan kejayaan datang bergolek.
“Kita perlu betul-betul berani untuk memainkan sesuatu karakter dengan cemerlang dan menunjukkan kepada dunia (khususnya Hollywood) bahawa orang Asia boleh berlakon watak yang lazimnya warna kulit menjadi penghalang.
“Orang Asia perlu ada semangat untuk memulakan sesuatu. Mentaliti seorang pejuang itu perlu sentiasa ada,” ujar Donnie lagi.

DONNIE YEN menegaskan bahawa orang Asia sememangnya mempunyai bakat lakonan luar biasa sama seperti penggiat Hollywood. – FAIZ ALIF AHMAD ZUBIR.
Donnie hadir ke Kuala Lumpur bagi mempromosikan filem terbaharunya, Sakra yang turut dibintangi beberapa pelakon lain seperti Wu Yue, Kara Wai, Cya Liu, Cheung Siu Fai termasuk penampilan khas daripada Lui Leung Wai dan Tsui Siu Ming.
Filem arahan dan terbitannya tersebut bakal ditayangkan pada 16 Januari 2023.
Donnie dan Michelle pernah beberapa kali berlakon bersama menerusi filem seperti Butterfly and Sword (1993), Wing Chun (1994) dan Crouching Tiger, Hidden Dragon: Sword of Destiny (2016).
Terdahulu, Michell Yeoh menjadi orang Asia kedua selepas aktres Awkwafina dinobatkan sebagai pelakon wanita terbaik pada Golden Globe Awards yang selama ini dimonopoli orang Barat.
Michelle mencipta sejarah tersendiri buat negara apabila menjadi orang Malaysia pertama memenangi trofi Pelakon Wanita Terbaik Filem Muzikal atau Komedi untuk filem Everything Everywhere All at Once arahan sutradara, Daniel Kwan dan Daniel Scheinert.
Kemenangan tersebut sekali gus menyaksikan Michelle atau nama sebenarnya, Michelle Yeoh Choo Kheng menewaskan aktres hebat Hollywood lain seperti Lesley Manville, Margot Robbie, Anya Taylor-Joy dan Emma Thompson. – KOSMO! ONLINE


Siaran EPL percuma masih di peringkat perbincangan
Oleh ROSMIZAN RESDI

13 Januari 2023, 8:24 pm
KOTA BHARU – Kementerian Komunikasi dan Digital (KKD) akan mengadakan perbincangan dengan Kementerian Belia dan Sukan (KBS) berhubung siaran bola sepak Liga Perdana Inggeris (EPL) secara percuma di kaca televisyen.
Menterinya, Fahmi Fadzil berkata, pihaknya akan berbincang dengan Menteri Belia dan Sukan, Hannah Yeoh, untuk melihat keutamaan mengenai perkara itu sebelum membuat sebarang perancangan.
“Sebelum ini, kita bawa siaran langsung Piala Persekutuan Bola Sepak Asean (AFF) 2022. Bagi masa depan (perancangan), kita telah bertemu dengan penyelia rancangan bagi merancang pelaksanaan beberapa siaran sukan.
“Saya akan bincang dengan Menteri Belia dan Sukan untuk melihat apa keutamaan kita. Daripada situ, kita akan rancang,” katanya pada sidang akhbar selepas Sesi Perjumpaan Menteri Bersama Warga KKD Negeri Kelantan, di Radio Televisyen Malaysia Kelantan (RTM) di sini, hari ini.
Beliau berkata demikian ketika diminta mengulas sama ada akan meneruskan janji Pakatan Harapan (PH) untuk mengadakan siaran percuma EPL pada Pilihan Raya Umum ke-14 (PRU14) atau sebaliknya.
Dalam perkembangan lain, Fahmi berkata, KKD bercadang membentangkan pindaan Akta Perlindungan Data Peribadi 2010 (Akta 709) ke Parlimen susulan kes kebocoran data peribadi pengguna yang semakin membimbangkan.

Katanya, perkara berkenaan sedang diteliti sebelum memorandum dibawa kepada jemaah menteri berkaitan dan diharapkan dapat diselesaikan tahun ini.
“Cyber Security Malaysia (CSM) juga memainkan peranan sangat penting kerana mempunyai kepakaran untuk lakukan forensik digital selain melihat masalah keselamatan siber yang dihadapi.
“Sekiranya undang-undang itu dapat diperkukuh dan aspek keselamat dipertingkatkan, saya percaya banyak daripada masalah kebocoran (data peribadi) dapat diatasi,” katanya. – KOSMO! ONLINE


Larangan pemanduan kenderaan berat sempena Tahun Baharu Cina
Oleh KOSMO!

13 Januari 2023, 7:13 pm
PETALING JAYA – Penguatkuasaan Larangan Pemanduan Ke Atas Kenderaan Barangan (Road-Ban) akan dilaksanakan bersempena sambutan perayaan Tahun Baharu Cina pada 22 dan 23 Januari ini.
Kementerian Pengangkutan (MOT) dalam satu kenyataan berkata, larangan itu akan mula dikuatkuasakan pada 20 dan 21 Januari (sebelum perayaan) serta pada 24 dan 25 Januari (selepas perayaan) dengan mengambilkira peningkatan trafik yang ketara khususnya bagi kenderaan persendirian yang pulang ke kampung halaman.
“MOT melalui Jabatan Pengangkutan Jalan (JPJ) akan melaksanakan Kempen Keselamatan Jalan Raya bertujuan untuk meningkatkan kesedaran orang ramai mematuhi peraturan-peraturan jalan raya seterusnya mengurangkan risiko berlakunya nahas jalan raya.
Grafik tentang larangan pemanduan kenderaan barangan sempena Tahun Baharu Cina.

“Tujuan utama road-ban ini adalah bagi mengelakkan kesesakan lalu lintas serta mengurangkan risiko nahas jalan raya akibat percampuran trafik antara kenderaan barangan dengan kenderaan persendirian,” katanya dalam kenyataan di sini, hari ini.
Selain itu katanya, perintah penurunan had laju kebangsaan juga akan turut dikuatkuasakan bersama- sama road-ban ini.
“Orang ramai boleh mendapatkan maklumat Kaedah/Perintah serta butiran terperinci mengenai larangan berkenaan di laman web www.lom.agc.gov.my

“MOT juga ingin mengucapkan Selamat Menyambut Tahun Baharu Cina kepada seluruh rakyat Malaysia yang menyambutnya dan menasihatkan semua agar sentiasa mematuhi peraturan jalan raya serta memastikan aspek keselamatan menjadi keutamaan semasa memandu,” ujarnya. – KOSMO! ONLINE


Piala Dunia Hoki: Malaysian Tigers sudah bersedia
Oleh MUHAMMAD ZUHAILY BADLISHAH

13 Januari 2023, 8:15 pm
ROURKELA – Motivasi para pemain dilihat berada pada tahap tertinggi menjelang aksi pertama Kumpulan C Piala Dunia Hoki 2023 menentang Belanda di Stadium Hoki Birsa Munda di sini esok.
Ia berdasarkan reaksi daripada setiap pemain yang tidak sabar untuk memulakan kempen mereka ketika menyertai sesi latihan terakhir di Padang 2 Pusat Latihan Hoki di Stadium Hoki Birsa Munda sebentar tadi.
Penyerang skuad kebangsaan, Muhamad Ramadan Rosli enggan berakhir dengan kekecewaan buat kali ketiga seperti penampilannya dalam edisi 2014 di The Hague dan 2018 di Bhubaneswar, India.
KETUA jurulatih, Arul Selvaraj mengendalikan sesi latihan terakhir sebelum aksi menentang Belanda di Stadium Hoki Birsa Munda esok. – FARIZ RUSADIO
Justeru, Ramadan dengan 92 kaps antarabangsa, bertekad untuk memberikan aksi terbaiknya menentang Belanda esok dan berharap dapat mengelak kekalahan 0-7 di tangan lawan itu seperti terjadi sewaktu edisi 2018.
“Tiga kekesalan saya sewaktu Piala Dunia (2018) kerana membenarkan Belanda mengatasi kami dan menjaringkan banyak gol. Kami juga mensia-siakan peluang untuk menang ke atas Pakistan dan Jerman.
“Sejak sekian lama saya berasa kecewa dengan apa yang terjadi kerana merasakan saya sepatutnya boleh memberikan yang lebih baik kepada pasukan.

RAMADAN akan membuat penampilan ketiganya di pentas Piala Dunia selepas edisi 2014 di The Hague, Belanda dan 2018 di Bhubaneswar, India. – FARIZ RUSADIO
“Kali ini saya tidak mahu mengulangi kesilapan sama memandangkan edisi kali ini mungkin menjadi penampilan terakhir saya di Piala Dunia,” katanya kepada Kosmo! selepas tamat sesi latihan sebentar tadi.
Dalam masa sama, pemain berusia 32 tahun itu berharap mereka dapat ‘mengeksploitasi’ kelemahan Belanda dalam usaha menyaingi kemampuan naib juara edisi 2018 tersebut dalam perlawanan esok. – KOSMO! ONLINE


Amaran ribut petir, hujan lebat di beberapa negeri malam ini
Oleh ZULKIFLI MANZOR

13 Januari 2023, 7:23 pm
PETALING JAYA – Beberapa kawasan di Semenanjung Malaysia diramal mengalami ribut petir, hujan lebat dan angin kencang sehingga pukul 9 malam ini.
Jabatan Meteorologi (MetMalaysia) berkata, cuaca buruk itu dijangka berlaku di seluruh Perlis.
“Kedah di Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
“Perak di Larut, Matang Dan Selama dan Hulu Perak,” kata MetMalaysia dalam satu kenyataan, hari ini.
Menurut MetMalaysia, ribut petir, hujan lebat dan angin kencang turut diramalkan di Jempol, Negeri Sembilan serta Segamat dan Kluang di Johor bagi tempoh sama. – KOSMO! ONLINE


Dua warga asing antara tiga tokan dadah diberkas
Oleh TUAN NURHIDAYAH TUAN AB.GHANI

13 Januari 2023, 7:31 pm
KUALA LUMPUR – Seorang lelaki warga tempatan dan dua individu warga asing yang dipercayai tokan dadah diberkas dalam dua serbuan Op Acacia yang dilakukan secara berasingan di sekitar Kuala Lumpur pada Khamis lalu.
Menerusi dua serbuan itu, pihak polis berjaya merampas heroin, pil erimin 5 dan syabu yang bernilai RM154,000 yang menjadikan nilai keseluruhan rampasan sebanyak RM375,000.
Ketua Polis Kuala Lumpur, Datuk Azmi Abu Kassim berkata, dalam serbuan pertama, pihaknya berjaya menahan seorang lelaki tempatan dan seorang wanita warga asing di sebuah kondominium Taman Desa.
Katanya, pasangan kekasih berkenaan ditahan kerana memiliki 3.6 kilogram (kg) heroin yang bernilai RM40,000 dan 5,020 biji pil erimin 5 yang bernilai RM77,000.
“Kami turut merampas sebuah kereta jenis Mercedes Benz C180, sebentuk cincin emas dan wang tunai RM1,200.
“Suspek lelaki, 43, yang mempunyai 15 rekod jenayah serta lapan rekod narkotik didapati positif morfin manakala suspek wanita, 18, tidak mempunyai sebarang rekod dan hasil ujian air kencing juga negatif,” jelasnya.

Sehubungan itu, penangkapan pasangan terbabit telah membawa kepada serbuan kedua yang dilakukan di tempat letak kereta di Jalan Imbi pada hari sama.
“Suspek lelaki berusia 39 tahun ditahan kerana memiliki sekilo syabu yang bernilai lebih kurang RM37,000 dan polis turut merampas kereta jenis Toyota Camry.
“Hasil semakan mendapati, suspek mempunyai enam rekod narkotik dan hasil ujian air kencing juga menunjukkan suspek positif syabu,” jelasnya.
Katanya, sindiket ini bergiat aktif sejak dua bulan lalu dan menjadikan kondominium dikawal pengawal keselamatan sebagai tempat penyimpanan dadah untuk menyukarkan kegiatan mereka dikesan polis.
“Bahan terlarang diperoleh daripada pengedar tempatan di Kuala Lumpur untuk dipasarkan semula di sekitar Lembah Klang dan kesemua suspek menjadikan kegiatan pengedaran dadah sebagai punca pendapatan utama.
“Kesemua suspek kini direman selama tujuh hari sehingga Selasa depan dan di siasat mengikut Seksyen 117 Kanun Tatacara Jenayah untuk siasatan lanjut bawah Seksyen 39B Akta Dadah Berbahaya 1952,” katanya. -KOSMO! ONLINE.


PLUS jangka 2 juta kenderaan penuhi lebuh raya menjelang TBC
Oleh DIYANATUL ATIQAH ZAKARYA

13 Januari 2023, 6:52 pm
ALOR GAJAH – Sebanyak 2 juta kenderaan dijangka menggunakan Lebuh Raya Utara-Selatan bermula 19 sehingga 24 Januari ini sempena sambutan perayaan Tahun Baharu Cina.
Pengerusi Plus Malaysia Berhad, Datuk Mohamad Nasir Ab. Latif berkata, jumlah itu menunjukkan peningkatan kira-kira 20 peratus berbanding hari-hari biasa.
Katanya, justeru Plus akan mengeluarkan jadual Cadangan Waktu Perjalanan (TTA) untuk membantu mengagihkan trafik, sekali gus pengguna dapat merancang perjalanan di lebuh raya.
“Selain daripada mengeluarkan jadual TTA, kami akan menghentikan sementara semua kerja-kerja penyelenggaraan jalan yang memerlukan penutupan lorong pada 20 Januari sehingga 25 Januari ini bagi memastikan semua lorong boleh digunakan.
“Pelbagai persediaan dari sudut operasi lebuh raya turut dilakukan bagi membantu orang ramai menikmati perjalanan yang selamat, lancar dan selesa,” katanya.
Beliau berkata demikian ketika berucap pada Majlis Pelancaran Op Selamat 19/23 Bersempena Sambutan Tahun Baharu Cina yang dirasmikan Timbalan Ketua Polis Negara, Tan Sri Razarudin Husain di Restoran Jejantas Ayer Keroh di sini, hari ini.

Mengulas lanjut beliau berkata, fokus Plus pada tahun ini adalah untuk mengurangkan kadar kemalangan yang membabitkan penunggang motosikal dan kenderaan-kenderaan berat.
“Oleh itu kami berkolaborasi bersama Polis Diraja Malaysia (PDRM) dan juga Jabatan Pengangkutan Jalan (JPJ) dalam meningkatkan aspek-aspek penguatkuasaan undang-undang di lebuh raya kendalian kami.
“Untuk makluman, penunggang motosikal menyumbang sebanyak 64 peratus daripada jumlah keseluruhan kemalangan maut di lebuh raya pada 2022,” katanya.
Mohamad Nasir berkata, pada musim perayaan akan datang, pihaknya menggalakkan pengguna aplikasi Plus, Waze dan Google Maps untuk menyemak kelancaran trafik sebelum merancang perjalanan ke destinasi masing-masing. – KOSMO! ONLINE


Hujan lebat di dua kawasan punca tanah runtuh
Oleh LUQMAN RIDHWAN MOHAMED NOR

13 Januari 2023, 6:14 pm
TAIPING – Kejadian tanah runtuh yang berlaku di Bukit Larut di sini, semalam, adalah berpunca daripada hujan lebat di dua kawasan di sana.
Yang Dipertua Majlis Perbandaran Taiping (MPT), Khairul Amir Mohamad Zubir berkata, dua kawasan yang terlibat adalah sekitar jalan di Kilometer (KM) 1.6 sehingga KM6 dan di laluan KM1.6 serta KM3.5.
“Runtuhan menyebabkan jalan tersebut tidak boleh dilalui oleh semua kenderaan. Kejadian disedari kakitangan Pusat Peranginan Bukit Larut (PPBL) pada jam 4.30 petang.
“Tiada sebarang kemalangan jiwa atau kerosakan harta awam dilaporkan dan semua kakitangan terlibat serta pendaki-pendaki selamat turun ke kaki bukit melalui jalan denai,” katanya dalam satu kenyataan di sini, hari ini.
Beliau berkata, hanya petugas Telekom Malaysia (TM) di stesen pemancar sahaja tidak dapat turun kerana kenderaan mereka tidak boleh melalui jalan yang terlibat.
Bagaimanapun, Khairul Amir berkata, kesemua mereka telah selamat kembali ke stesen pemancar.

“Berdasarkan pemerhatian awal kemungkinan kejadian berpunca struktur tanah tidak begitu stabil disebabkan hujan lebat.
“Pihak Majlis telah memaklumkan kejadian ini kepada pihak Jabatan Kerja Raya (JKR) Daerah Larut Matang dan Selama dan pihak terbabit telah menghantar pasukan untuk kerja-kerja pembersihan sisa tanah runtuh,” katanya.
Menurutnya, bagi mengutamakan keselamatan pengunjung, kawasan Bukit Larut ditutup kepada orang awam bermula semalam sehingga kerja-kerja pembersihan jalan dan baik pulih selesai. – KOSMO! ONLINE


Arena Xchange bakal lancar gedung konsep baharu, Lotus’s
Oleh KAMARIAH KHALIDI

13 Januari 2023, 5:56 pm
PUTRAJAYA – IOI Properties Group Berhad (IOIPG) menerusi pembangunan komersial jenis pegangan bebas iaitu Arena Xchange yang terletak di Warisan Puteri, Sepang, bakal membuka sebuah gedung konsep baharu, Lotus’s.
Rangkaian pasar raya terkemuka itu dijangka dilancarkan sekitar suku kedua tahun ini membabitkan sebanyak lapan unit kedai (retail shop) berkeluasan lebih 1,000 meter persegi di Arena Xchange yang secara keseluruhannya mempunyai 49 unit.
Ketua Pegawai Eksekutif IOIPG, Datuk Voon Tin Yow berkata, Lotus’s bakal menjadi gedung konsep unik kepada jenama berkenaan yang menjanjikan kemudahan, barangan segar serta berbaloi kepada pelanggan.
“Kami gembira dengan sokongan berterusan Lotus’s dengan membuka kedai konsep pertama seumpamanya di Arena Xchange yang menawarkan kebolehcapaian lebih besar kepada harga mesra bajet untuk keperluan setiap hari komuniti berdekatan.
“Pembukaan gedung baharu ini di Warisan Puteri, Sepang bakal meningkatkan lagi pengalaman hidup masyarakat di kawasan berkenaan, selaras dengan misi kami iaitu untuk mencipta produk dan perkhidmatan yang inovatif,” katanya pada sesi taklimat media berkenaan pembukaan gedung konsep baharu Lotus’s di Arena Xchange di IOI City Tower 2 di sini, hari ini.
Mengulas lanjut, Tin Yow berkata, sebagai komponen komersial pertama di Warisan Puteri, Arena Xchange memainkan peranan penting ke arah pertumbuhan sebuah bandar lestari yang komprehensif terdiri daripada elemen kediaman, komersial dan rekreasi.

Katanya, ia bakal terletak di lokasi strategik iaitu sepanjang Lebuhraya Putrajaya-Cyberjaya.
“Selain daripada Lotus’s, kami turut memudahkan kedatangan jenama terkenal lain seperti Starbucks dan banyak lagi untuk meningkatkan gaya hidup masyarakat sekeliling.
“Kehadiran jenama-jenama ini akan menyumbang kepada kemeriahan bandar berkenaan selain mengukuhkan daya tarikannya sebagai destinasi menarik bagi pemilik perniagaan dan penduduk,” ujarnya.
Sementara itu, Presiden Lotus’s Malaysia, Kenneth Chuah berkata, pelancaran gedung seluas 1,000 meter persegi pertama itu amat penting bagi Lotus’s dalam meneruskan rancangan pengembangannya.
“Penyelidikan kami menunjukkan pelanggan pada masa kini lebih suka membeli-belah barangan runcit mereka dengan cepat di kedai lebih kecil yang menyediakan pelbagai pilihan dan kemudahan setanding,” katanya. – KOSMO! ONLINE


Tang Jie akui banyak buat silap
Oleh MUHAMMAD HELMEE RAMLI

13 Januari 2023, 5:55 pm
TIADA lagi kelibat pemain Malaysia dalam acara beregu campuran pada Kejohanan Badminton Terbuka Malaysia 2023 selepas gandingan Chen Tang Jie-Toh Ee Wei tersingkir di pusingan suku akhir semalam.
Pada perlawanan yang berlangsung di Axiata Arena, Bukit Jalil, pasangan yang baru digandingkan itu tewas 19-21, 9-21 kepada juara dunia 2021 dari Thailand, Dechapol Puavaranukroh-Sapsiree Taerattanachai.
Walaupun gembira dapat melangkah ke suku akhir pada kejohanan bertaraf Jelajah Dunia Super 1000, namun Tang Jie mengakui sedikit kecewa memandangkan sasaran mereka untuk melangkah sejauh mungkin.
“Kami sudah berikan tentangan sengit kepada mereka, namun ketika kedudukan 19-20 pada set pertama, saya ada buat silap dan ia membuka ruang untuk mereka melakukan serangan terhadap kami.
“Sekiranya kami mampu bertahan dan memenangi set pertama, mungkin cerita berbeza pada set kedua. Saya banyak buat kesilapan mudah pada set kedua dan menyebabkan kami kalah,” katanya selepas tamat perlawanan.
Pada masa sama, pemain berusia 25 tahun itu menjelaskan, dia dan Ee Wei bekerja keras sepanjang perlawanan untuk mengutip mata sehingga menyebabkan mereka bertembung sesama sendiri di set kedua.

“Pada ketika itu, memang kita betul-betul nak menang dan cuba melakukan yang terbaik bagi mendapatkan mata. Penyokong pun boleh nampak kerana hanya itu cara untuk kami menghalang rentak mereka.
“Saya fikir setiap perlawanan sentiasa mendebarkan kerana kita mahu menang selain harapan yang diletakkan ke atas kami. Saya akui, kami tidak tunjukkan kekuatan sebenar hari ini (semalam),” ujarnya. – KOSMO! ONLINE


Jangka hayat 7 vaksin dilanjutkan 12 hingga 24 bulan
Oleh MOHD. HUSNI MOHD. NOOR

13 Januari 2023, 6:06 pm
PUTRAJAYA – Kementerian Kesihatan (KKM) menerusi Bahagian Regulatori Farmasi Negara (NPRA) melanjutkan tempoh jangka hayat bagi tujuh produk vaksin antara 12 hingga 24 bulan.
Pengarah Kanan Perkhidmatan Farmasi, Norhaliza A Halim berkata, kesemua tujuh produk vaksin itu di diluluskan NPRA bagi tempoh 28 April 2022 sehingga 20 Disember 2022.
Beliau berkata, kelulusan pelanjutan jangka hayat ini adalah secara retrospektif dan terpakai kepada semua stok termasuk yang diterima sebelum variasi pelanjutan tempoh jangka hayat ini diluluskan.
“Penentuan jangka hayat produk farmaseutikal termasuk vaksin adalah berdasarkan kajian kestabilan oleh pihak pengilang pada suhu penyimpanan tertentu mengikut masa sebenar.
“Kajian kestabilan ini melibatkan beberapa siri ujian seperti ciri fizikal, potensi, ketulenan dan steriliti untuk mengesahkan produk masih memenuhi spesifikasi yang ditetapkan apabila disimpan dalam tempoh masa tertentu,” katanya menerusi kenyataan akhbar, hari ini.
Katanya, pengumpulan data untuk kajian stabiliti pada kebiasaannya akan lengkap dalam tempoh dua hingga tiga tahun.

Norhaliza berkata, pengilang telah dibenarkan untuk mengemukakan data ujian stabiliti dari semasa ke semasa memandangkan terdapat keperluan segera vaksin Covid-19 bagi menangani wabak yang melanda seluruh dunia.
“Data terbaru dan terkini akan dikemukakan kepada NPRA melalui permohonan variasi dan ia akan dinilai untuk memastikan kualiti vaksin masih sama sepertimana pada masa ianya diluluskan.
“Oleh itu, tempoh jangka hayat produk vaksin Covid-19 akan berubah (dilanjutkan) sekiranya data yang dinilai didapati memenuhi keperluan regulatori.
“Tarikh luput pada label vaksin mungkin menunjukkan bahawa produk sudah luput tetapi pengguna boleh menyemak tarikh luput yang sebenar melalui laman sesawang NPRA,” katanya.
Katanya, produk adalah masih selamat untuk digunakan selagi mana ia belum melangkaui tarikh luput baru yang ditetapkan.
Jelasnya lagi, KKM sentiasa komited memastikan semua produk farmaseutikal termasuk vaksin Covid-19 yang dibekalkan di Malaysia telah dinilai daripada aspek kualiti, keselamatan dan keberkesanan oleh NPRA dan diluluskan oleh Pihak Berkuasa Kawalan Dadah (PBKD).
Untuk rekod, produk dilanjutkan tempoh adalah produk Comirnaty Concentrate for Dispersion for Injection (MAL21016022A) yang dikilangkan Pfizer Manufacturing Belgium NV, Belgium dan Comirnaty Concentrate for Dispersion for Injection (MAL21036039AS), Comirnaty 10mcg Concentrate for Dispersion for Injection (MAL22016037AZ) serta Comirnaty (Tris/Sucrose) 30 mcg Solution for Injection
(MAL22016036AZ) yang dikilangkan di BioNTech Manufacturing GmbH, Jerman.
Produk vaksin yang lain adalah CoronaVac Suspension for Injection Covid-19 Vaccine (Vero Cell), Inactivated (MAL21036010AR) dikilangkan di Sinovac Life Sciences Co. Ltd., China.
Ia turut meliputi CoronaVac Suspension for Injection COVID-19 Vaccine (Vero Cell), Inactivated (MAL21046125ACSZ) yang dikilangkan Pharmaniaga LifeScience Sdn Bhd dan Convidecia Recombinant Novel Coronavirus Vaccine (Adenovirus Type 5 Vector) Solution for Injection (MAL21066050AZ) dengan pengilangnya adalah Cansino Biologics Inc, China. – KOSMO! ONLINE


Bilionair disaman pandu laju di pulau miliknya sendiri
Oleh KOSMO!

13 Januari 2023, 6:00 pm
HONOLULU – Salah seorang lelaki terkaya di dunia telah disaman selepas memandu laju di sebuah pulau di Hawaii yang menjadi miliknya, lapor akhbar New York Post semalam.
Mogul teknologi, Larry Ellison mengaku salah melanggar undang-undang jalan raya selepas diminta berhenti oleh polis trafik di Pulau Lanai kerana memandu laju dan melanggar arahan papan tanda berhenti.
Ellison merupakan pengasas bersama syarikat perisian komputer, Oracle dan orang keenam terkaya di dunia dengan nilai kekayaan bersih yang dianggar majalah Forbes berjumlah AS$108.3 billion (RM469.5 bilion).
Pada Oktober tahun lalu, beliau dihentikan oleh seorang polis trafik ketika sedang memandu kereta jenama Corvette berwarna jingga berhampiran Manele Road
“Sebab saya menahan kamu adalah kerana kamu melanggar arahan papan tanda berhenti dan memandu laju,” kata anggota polis kepada Ellison dalam rakaman kamera badan yang disiarkan minggu ini.
Rakaman tersebut pada awalnya diperoleh oleh laman berita Hawaii News Now.

“Jika saya bersalah, saya minta maaf,” jawab Ellison, yang membeli kira-kira 98 peratus daripada hartanah di Pulau Lanai pada harga AS$300 juta (RM1.3 bilion) lebih sedekad lalu.
Pegawai itu kemudian bertanya kepada Ellison: “Ada sebab mengapa khususnya?”
“Saya cuba pulang ke rumah untuk makan malam dengan anak-anak saya tetapi tiada alasan. Tiada alasan yang baik,” jawab Ellison.
Ellison mencari beberapa dokumen yang diminta selama beberapa minit sebelum memberitahu anggota berkenaan bahawa dia tidak membawa lesen memandunya.
Anggota  Jabatan Polis Maui yang bertugas di Pulau Lanai itu kemudian merekodkan kesalahan Ellison.
Wakil rakyat tempatan, Gabe Johnson memuji anggota polis itu kerana menguatkuasakan undang-undang walaupun terhadap Ellison selaku tuan tanah. – Agensi


Tujuh ladang babi di Pulau Pinang dijangkiti ASF
Oleh SAFINA RAMLI

13 Januari 2023, 6:23 pm
GEORGE TOWN – Kerajaan negeri Pulau Pinang telah mengisytiharkan demam babi Afrika (ASF) di negeri ini sebagai bencana setelah Jabatan Perkhidmatan Veterinar (JPV) Pulau Pinang, mengesahkan tujuh buah ladang ternakan komersil itu telahpun dijangkiti, ketika ini.
Menurut kenyataan Jabatan Perkhidmatan Veterinar (JPV), tujuh buah ladang babi itu adalah masing-masing lima di daerah Seberang Perai Selatan (SPS) dan dua di Seberang Perai Tengah (SPT).
“Pengesahan penyakit dibuat melalui ujian Polimerase Chain Reaction (PCR) yang dijalankan oleh Makmal Veterinar Zon Utara Bukit Tengah, pada 4 hingga 12 Januari lalu ke atas sampel babi dari ladang-ladang tersebut.
“Bagi mengawal dan mencegah perebakan penyakit ASF, JPV Pulau Pinang telah menjalankan stamping out policy menerusi pemusnahan babi di ladang yang disahkan positif penyakit ASF,” katanya dalam kenyataan di sini, hari ini.
Minggu lalu, sebuah ladang babi di daerah SPS di diarahkan ditutup selepas kes ASF dikesan di ladang tersebut.
Kenyataan itu berkata, pemusnahan dijalankan menggunakan kaedah gas CO2 (High Concentration) mengikut garis panduan Kod Amalan Kebajikan Haiwan Pengurusan Pelupusan Haiwan, sebelum ditanam secara sempurna.

“Sehingga hari ini, sebanyak 929 ekor babi telah dimusnahkan dari ladang berkenaan di daerah SPS.
“Pemusnahan akan diteruskan pada hari ini, di ladang kedua setelah terdapat banyak kematian babi di ladang terbabit dan dijangka memakan masa lebih kurang satu minggu untuk diselesaikan,” katanya. – KOSMO! ONLINE


Pesalah elak hukuman penjara kerana penjara sudah penuh
Oleh KOSMO!

13 Januari 2023, 6:30 pm
LONDON – Sebuah mahkamah di tenggara England dimaklumkan supaya tidak menghantar pesalah ke penjara kerana penjara sudah penuh dengan banduan, kata Hakim Daerah, Stephen Leake seperti dilaporkan portal berita MailOnline semalam.
Situasi itu menyebabkan seorang pemandu lori, Fabian Greco dijatuhi hukuman penjara tertangguh dan bukannya 18 minggu penjara selepas didapati bersalah menyerang seorang pemandu lori lain dalam insiden ‘samseng jalan raya’.
Ketika menjatuhkan hukuman di Mahkamah Majistret Medway, Hakim Daerah, Stephen Leake berkata, hukuman tersebut wajar kerana penjara sudah penuh.
Beliau berkata: “Kemarahan jalan raya dipandang serius oleh mahkamah, tetapi pada masa yang sama, saya dapati anda tidak mempunyai sabitan sebelum ini dan tiada perbicaraan kerana anda mengaku bersalah yang bermakna mangsa tidak perlu memberi keterangan.
“Penjara penuh dan Panduan Operasi Melindungi telah dikeluarkan kepada mahkamah untuk mengurangkan tekanan ke atas penjara sebanyak mana yang mungkin.”
Hukuman itu bermaksud Greco tidak akan dipenjara sekiranya dia tidak melanggar undang-undang sepanjang tempoh hukuman ke atas dirinya.

Dia memandu lorinya di Persimpangan Darenth di Dartford apabila dia hampir terlibat dalam kemalangan dengan pemandu lori yang lain pada tahun lalu. – Agensi


Dituduh pengkhianat, Hishammudin serah kedudukan pada parti
Oleh Abdul Rahman Razali

13 Januari 2023, 6:55 pm
Dituduh pengkhianat, Hishammudin serah kedudukan pada parti | 15 MINIT MMTV 13 JANUARI 2023.


Penunggang Yamaha Lagenda hitam diburu ragut beg tangan
Oleh SAFINA RAMLI

13 Januari 2023, 6:31 pm
GEORGE TOWN – Polis Daerah Timur Laut giat mengesan identiti seorang lelaki yang juga penunggang motosikal Yamaha Lagenda berwarna hitam selepas disyaki meragut beg tangan seorang wanita di Lorong Selamat, di sini, semalam.
Ketua Polis Daerah Timur Laut, Asisten Komisioner Soffian Santong berkata, telah terkesan satu video kejadian ragut yang dimuat naik pengguna di laman Facebook ‘We are Malaysians’ kira-kira pukul 8 pagi tadi.
“Polis telah menerima laporan mengenai kejadian ragut ini kira-kira pukul 1.55 tengah hari semalam dan kes disiasat di bawah Seksyen 394 Kanun Keseksaan atas kesalahan samun mendatangkan cedera.
“Melalui rakaman kamera papan pemuka kereta milik suami mangsa, wanita itu telah diragut seorang lelaki yang menunggang motosikal jenis Yamaha Lagenda berwarna hitam.
“Lelaki tersebut menghampiri dan meragut beg tangan mangsa yang disangkut pada bahu kanannya,” katanya dalam kenyataan di sini, hari ini.
Menurutnya, akibat kejadian itu, mangsa telah mengalami kecederaan pada tangan kanan kerugian kira-kira RM2,800 dan usaha mengesan serta menangkap suspek giat dilakukan oleh pihak polis,” katanya.

Tambah Soffian, orang awam yang mempunyai maklumat berhubung kejadian itu boleh menghubungi balai polis terdekat atau Ibu Pejabat Polis Daerah Timur Laut. – KOSMO! ONLINE


Hujan lebat, angin kencang sehingga 18 Januari
Oleh ZULKIFLI MANZOR

13 Januari 2023, 5:49 pm
PETALING JAYA – Fenomena garis badai yang membawa bersama hujan lebat dan angin kencang berpotensi berlaku di barat Semenanjung pada sebelah pagi sehingga 18 Januari ini.
Ketua Pengarah Jabatan Meteorologi (MetMalaysia), Muhammad Helmi Abdullah berkata, ribut petir berserta hujan lebat dan angin kencang pula dijangka berlaku di kawasan pedalaman dan pantai timur Semenanjung, Sabah serta Sarawak pada sebelah petang hingga ke malam.
“Orang awam dinasihatkan sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya dalam satu kenyataan, hari ini. – KOSMO! ONLINE


Kepala tikus dalam hidangan nasi kukus
Oleh FLORINA DERIS

13 Januari 2023, 5:02 pm
PETALING JAYA – Seorang pelanggan terkejut apabila mendapati hidangan nasi kukus yang dipesan mengandungi kepala seekor tikus.
Menurut satu hantaran dimuat naik oleh TikTok_Kluang, sebuah restoran tular diarahkan tutup serta-merta ekoran kejadian tersebut.
“Ada kepala tikus di restoran ini. Patutlah ditutup dan pihak Kementerian Kesihatan (KKM) ada datang tadi. Kepada orang awam, diminta berhati-hati jika mahu makan di luar,” katanya menerusi kapsyen hantaran tersebut.
Meninjau ruangan komen, rata-rata pengguna media sosial Tiktok berasa geli dan jijik kerana bangkai tikus itu hanya tinggal bahagian kepala saja.
“Jika saya, sudah lama muntah di atas meja makan itu,” komen seorang netizen, @poksuden.
“Agaknya, tikus itu terjatuh dalam kuali semasa sedang memasak. Hati, limpa, jantung semuanya sudah dimakan agaknya,” seloroh @apeksssdafrinn pula.

“Jika seekor, mungkin boleh dipercayai faktor kedai kotor. Mungkin tercampak masuk ke dalam kuah. Tetapi jika hanya tinggal kepala saja, bagaimana pula? Takkan tukang masak potong bang?,” kata pengguna lain.
Hantaran tersebut meraih 925,400 jumlah tontonan dan 10,300 tanda suka setakat ini. – KOSMO! ONLINE


Selangor sedia hadapi kenaikan bahan binaan 180 peratus
Oleh ISKANDAR SHAH MOHAMED

13 Januari 2023, 5:23 pm
KLANG – Kerajaan Selangor bersedia mendepani kenaikan harga bahan binaan yang melambung 180 peratus terutama bagi pelaksanaan projek perumahan mampu milik di negeri ini.
Menteri Besar, Datuk Seri Amirudin Shari berkata, kenaikan harga bahan binaan itu kesan akibat konflik Russia-Ukraine dan ketidaktentuan ekonomi global.
“Harga bahan seperti simen, batu bata dan besi mengakibatkan aktiviti pembangunan perumahan mampu milik yang dalam pembinaan dan perancangan bakal tergendala.
“Ini secara tidak langsung memberi kesan kepada rakyat berpendapatan rendah terutama B40 yang menetap di bandar,” katanya ketika berucap pada  Majlis Penyerahan Kunci Projek Rumah Selangorku Kemuning Idaman Klang di sini, hari ini.
Jelas Amirudin, bagi menghadapi kenaikan tersebut, pelbagai usaha dilakukan termasuk memperkukuhkan lagi ‘smart partnership’ membangunkan rumah Selangorku dengan pihak seperti Pemerbadanan Menteri Besar (MBI) Selangor, Perbadanan Kemajuan Negeri Selangor (PKNS) dan Permodalan Negeri Selangor Berhad (PNSB).
Kata beliau, sebanyak 386 projek  diluluskan oleh Majlis Mesyuarat Kerajaan Negeri (MMKN) melibatkan 221, 671 unit rumah Selangorku, MBI Idaman dan Rumah Harapan sehingga 1 Januari lalu.

Tambah Amirudin, Lembaga Perumahan dan Hartanah Selangor (LPHS) terlibat dalam penyediaan Rumah Selangorku yang kini membangunkan lima lokasi melibatkan pembinaan 3,500 unit rumah. – KOSMO! ONLINE


Kultus sesat penggal kepala budak dalam ritual jadi kaya
Oleh KOSMO!

13 Januari 2023, 5:37 pm
NEW DELHI – Sebuah kultus di India didakwa menculik dan memenggal kepala seorang budak lelaki dalam satu ritual tidak berperikemanusiaan ‘untuk menjadi kaya’, lapor akhbar Daily Star semalam.
Polis percaya mayat kanak-kanak berumur sembilan tahun tanpa kepala  itu digunakan dalam upacara korban manusia.
Menurut pihak berkuasa, pembunuhan ngeri itu menyaksikan mangsa yang berasal daripada sebuah komuniti puak, dipenggal kepala sebelum mayatnya dicacatkan dan dibuang.
Akhbar The Hindu melaporkan bahawa polis menahan dua lelaki dewasa dan seorang remaja lelaki susulan penemuan mayat mangsa dalam keadaan mengerikan di Terusan Damanganga dekat bandar Vapi, negeri Gujarat.
Polis memberitahu akhbar berkenaan bahawa mangsa hilang dari Kampung Sauli, 29 Disember tahun lalu, manakala laporan kes dibuat di balai polis Silvassa pada keesokan harinya.
Mayat manusia tanpa kepala yang sepadan dengan keterangan kes itu ditemui di  dalam terusan berkenaan, sekitar 30 kilometer (km) dari lokasi penculikan.

Mayat mangsa kemudian dihantar untuk pemeriksaan forensik bersama-sama senjata yang dipercayai digunakan dalam upacara ilmu hitam tersebut.
“Siasatan pihak kami membawa kepada seorang remaja. Suspek mengaku dia menculik mangsa pada 29 Disember 2022 dari kampung Sayli dan membunuhnya sebagai korban manusia dengan bantuan rakan-rakan konconya,” kata polis dalam satu kenyataan. – Agensi


Mahkamah: 27 Januari keputusan kes saman A.Aida – Amelia Henderson
Oleh NUZULSHAM SHAMSUDDIN

13 Januari 2023, 5:32 pm
KUALA LUMPUR – Mahkamah Sesyen Sivil di sini, menetapkan 27 Januari ini, bagi keputusan kes saman pelanggaran kontrak membabitkan syarikat produksi A.Aida Production Sdn. Bhd. dengan pelakon Amelia Henderson.
Perkara itu dimaklumkan oleh peguam Ashmadi Othman yang mewakili syarikat penerbitan itu selaku plaintif ketika dihubungi selepas prosiding secara dalam talian di hadapan Hakim Zulqarnain Hassan, hari ini.
“Tarikh keputusan telah ditetapkan pada 27 Januari pukul 3 petang dan prosiding akan dijalankan secara fizikal di mahkamah,” kata Ashmadi.
Sementara itu, peguam, Wan Nurliyana Abdul Rahman yang mewakili Amelia selaku defendan ketika dihubungi turut mengesahkan perkara tersebut.
Untuk rekod sepanjang perbicaraan yang bermula 1 November tahun lalu, seramai tiga saksi daripada plantif termasuk A.Aida dan tiga saksi defendan termasuk Amelia sendiri hadir untuk memberi keterangan.
Semasa perbicaraan seorang pengurus syarikat produksi memberitahu bahawa A.Aida Production Sdn. Bhd. terpaksa menanggung kerugian akibat pelanggaran perjanjian yang dilakukan Amelia.

Sementara Amelia tetap dengan pendirian menafikan melanggar kontrak ketika dia menerima tawaran dan membintangi drama berjudul Sekali Lagi Cinta Kembali.
Sebelum ini media melaporkan Amelia dan pelakon Idris Khan berdepan dengan tindakan saman daripada A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.
A. Aida bersama sutradara drama, Sekali Lagi Cinta Kembali iaitu Rizal Baharuddin, sepakat membawa perkara tersebut ke muka pengadilan sekaligus memberi pengajaran kepada dua pelakon terbabit.
Bagaimanapun, saman melibatkan A.Aida dan Idris Khan berakhir dengan baik apabila kedua-dua pihak bersetuju menyelesaikannya di luar mahkamah sementara Amelia memilih untuk melawan kes saman itu. – KOSMO! ONLINE


Amaran hujan lebat di 7 negeri petang ini
Oleh ZULKIFLI MANZOR

13 Januari 2023, 4:47 pm
PETALING JAYA – Beberapa kawasan di tujuh negeri diramalkan berdepan cuaca buruk sehingga pukul 7 petang ini.
Negeri terlibat adalah Perlis, Kedah, Perak, Terengganu, Negeri Sembilan, Johor dan Sarawak.
Jabatan Meteorologi (MetMalaysia) berkata, ribut petir, hujan lebat dan angin kencang dijangka melanda seluruh Perlis.
Manakala, Kedah di Langkawi, Kubang Pasu, Pendang, Sik, Baling, Kulim dan Bandar Baharu.
“Perak di Larut, Matang Dan Selama dan Hulu Perak. Terengganu di Kemaman. Negeri Sembilan di Jelebu, Kuala Pilah dan Rembau.
‘Johor di Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru,” kata MetMalaysia di Facebook, hari ini.

Sarawak pula diramalkan berdepan cuaca buruk di Betong (Saratok dan Kabong), Sarikei, Sibu, Bintulu (Tatau) dan Miri (Marudi). – KOSMO! ONLINE


Tikus dalam nasi kukus, pemilik restoran tampil beri penjelasan
Oleh KOSMO!

13 Januari 2023, 5:44 pm
PETALING JAYA – Pemilik restoran nasi kukus yang tular berikutan dakwaan seorang pelanggan menjumpai tikus di dalam makanannya tampil memberi penjelasan.
Pemilik restoran berkenaan melalui satu hantaran di Facebook Syida Hasmid, mengesahkan terdapat pemeriksaan dijalankan oleh Kementerian Kesihatan (KKM) susulan video tular itu.
Bagaimanapun katanya, hasil pemeriksaan tidak menjumpai sebarang kesan tikus atau kekotoran yang tidak elok di restoran berkenaan.
“Hasil pemeriksaan Pejabat Kesihatan memberi markah sebanyak 89 peratus terhadap tahap kebersihan kedai kami, pemeriksaan juga tidak menjumpai kesan tikus atau kekotoran yang tidak elok di premis kami.
“Namun pihak penguatkuasa kesihatan menasihati untuk ditutup pada hari tersebut untuk melaksanakan kerja kerja pembersihan premis sekali lagi,” katanya di sini, hari ini.
Jelasnya, restoran tersebut sentiasa menitik beratkan tahap kebersihan kedai malah dikategorikan sebagai premis bersih oleh KKM.

“Secara jujur pihak kami sentiasa amat menitikberatkan tahap kebersihan kedai.
“Pemeriksaan Majlis Daerah Putatan dan Jabatan Kesihatan Negeri sebelum ini pun mendapati kedai kami diketogerikan bersih, perkara ini masih dalam pemerhatian dan siasatan kami berkaitan isu sebenar apa yg terjadi, sekian terima kasih,” ujarnya.
Terdahulu, tular sebuah video memaparkan seorang pelanggan mendakwa makanan yang dipesan dari restoran itu mengandungi kepala tikus. – KOSMO! ONLINE


Kementerian Pengangkutan tingkat sistem selenggaraan MRT
Oleh ZAKKINA WATI AHMAD TARMIZI

13 Januari 2023, 5:33 pm
SEREMBAN – Kementerian Pengangkutan akan menetapkan sistem penyelenggaraan yang lebih baik bagi tren-tren Transit Aliran Massa (MRT) yang dijangka diselesaikan dalam tempoh suku ketiga tahun ini.
Menterinya, Anthony Loke Siew Fook berkata, pihaknya juga akan terus memantau budaya penyelenggaraan berkaitan tren di negara ini bagi memastikan perkhidmatannya termasuk MRT berada pada tahap optimum sekali gus mengurangkan rungutan pengguna.
“Semalam, sememangnya ada gangguan dalam MRT laluan Kajang dan saya sudah minta pihak pengurusan untuk membuat penjelasan dengan apa yang berlaku. Ia memang ada masalah teknikal yang sepatutnya tidak berlaku kerana ia baharu beroperasi antara lima hingga enam tahun.
“Pihak pengurusan (MRT) sedar dan penyelenggaraan perlu dilakukan terutama membabitkan pertukaran roda-roda dalam kereta api kita.
“Kami akan terus memantau dan mengubah cara penyelenggaraan, ia perlu ke arah yang lebih baik yang dijangka mengambil masa enam hingga bulan akan datang. Saya dimaklumkan banyak tren yang perlu diselenggarakan, kita hanya akan mempersiapkan tren ini dalam tempoh suku ketiga tahun ini,” katanya.
Beliau berkata demikian kepada pemberita selepas menyaksikan Majlis Menandatangani Memorandum Persefahaman (MoU) di antara Mydin Mohamed Holdings Bhd (Mydin) dan syarikat logistik tempatan, GoBuilders Netsoft Sdn. Bhd. (Golog) di sini hari ini.

Semalam, ratusan pengguna MRT laluan Kajang terkandas, selepas tren dinaiki mereka mengalami tekanan angin yang rendah di Stesen Pasar Seni. – KOSMO! ONLINE


Banjir: 350 menara telekomunikasi terjejas dinaik taraf
Oleh ROHANA ISMAIL

13 Januari 2023, 5:07 pm
TUMPAT – Sebanyak 350 menara telekomunikasi yang terjejas banjir sejak sembilan tahun sedang dinaik taraf dan dijangka siap selewat-lewatnya Oktober ini.
Menteri Komunikasi dan Digital, Fahmi Fadzil berkata, daripada jumlah itu, ia melibatkan sebanyak 127 menara telekomunikasi yang sering dilanda banjir di Kelantan.
Menurutnya, kerja naik taraf dijalankan dengan menaikkan dan mengangkat pelantar peralatan telekomunikasi lebih tinggi bagi mengelakkan ia ditenggelami banjir.
“Apabila berlaku banjir, liputan internet terjejas ekoran masalah di menara telekomunikasi yang dinaiki air,” katanya kepada pemberita selepas melawat kediaman petugas Jabatan Penerangan Kelantan yang juga mangsa banjir dan 300 penerima di Taman Sri Dalam Rhu di sini hari ini.
Sementara itu, Ketua Pegawai Operasi Suruhanjaya Komunikasi dan Multimedia Malaysia (SKMM), Datuk Mohd. Ali Hanafiah Mohd. Yunus berkata, pelantar peralatan telekomunikasi dinaikkan antara satu hingga empat meter semasa proses naik taraf dijalankan.
Menurutnya, pihak syarikat telekomunikasi dan TNB perlu bekerjasama untuk mempercepatkan kerja-kerja naik taraf apabila pencawang elektrik juga perlu ditinggikan bagi mengelakkan bekalan elektrik terjejas semasa bah. – KOSMO! ONLINE


Kekalkan status wanita Islam adalah pengiktirafan terhadap Mahkamah Syariah
Oleh MOHD YUNUS YAKKUB

13 Januari 2023, 5:24 pm
SHAH ALAM – Keputusan Mahkamah Rayuan Putrajaya mengekalkan status agama Islam terhadap seorang wanita berusia 37 tahun, dilihat sebagai pengukuhan pengiktirafan terhadap Mahkamah Syariah.
Pengerusi Majlis Agama Islam Selangor (MAIS), Tan Sri Abdul Aziz Mohd. Yusof berkata, ini termasuk kedudukan Mahkamah Syariah dalam sistem perundangan di Malaysia yang perlu difahami oleh semua lapisan masyarakat.
“MAIS menzahirkan syukur dan menyambut baik keputusan Mahkamah Rayuan ini.
“Masyarakat juga dinasihatkan agar tidak menyalahgunakan proses mahkamah dan sentiasa menghormati kedudukan Mahkamah Syariah sebagai suatu institusi keadilan,” katanya dalam kenyataan, hari ini.
Terdahulu, Mahkamah Rayuan hari ini, telah membenarkan rayuan perayu iaitu MAIS dan Kerajaan Selangor dengan memutuskan bahawa keputusan Mahkamah Tinggi Syariah Wilayah Persekutuan Kuala Lumpur bertarikh 20 Julai 2017 yang memuktamadkan status agama Islam seorang wanita yang telah didaftarkan sebagai muallaf pada tahun 1991, adalah suatu keputusan yang mengikat responden.
Dalam keputusan itu, Hakim Datuk Yaacob Md. Sam dan Datuk Mohd. Nazlan Mohd. Ghazali secara majoriti bersetuju dengan pihak perayu manakala Hakim P. Ravinthran berbeza keputusan.

Jelas MAIS, dalam kes tersebut, ibu wanita itu telah mendaftarkan pengislaman responden semasa dia masih kecil dan suatu perakuan memeluk Islam telah dikeluarkan atas nama responden pada 17 Mei 1991.
Responden kemudiannya telah pun memfailkan permohonan pengisytiharan bahawa dia bukan lagi seorang Islam di Mahkamah Syariah Wilayah Persekutuan (Kuala Lumpur) bagaimanapun ditolak mahkamah dan mengisytiharkan responden sebagai seorang yang menganut agama Islam pada tahun 2017.
“Dalam keputusan Mahkamah Rayuan hari ini, mahkamah bersetuju bahawa cabaran terhadap keputusan Mahkamah Syariah tersebut ke Mahkamah Tinggi Sivil adalah bersifat ‘res judicata’ dan satu penyalahgunaan proses mahkamah oleh responden.
“Mahkamah Rayuan juga memutuskan bahawa Mahkamah Tinggi Sivil Shah Alam tidak boleh mengubah atau mengakas keputusan yang telah diputuskan secara sah oleh Mahkamah Tinggi Syariah dan Mahkamah Rayuan Syariah Wilayah Persekutuan Kuala Lumpur dan perkara ini bercanggah dengan Perkara 121(1) Perlembagaan Persekutuan,” katanya. – KOSMO! ONLINE


Pernah ketagih Coke, Yusry potong gula, nasi dua suap
Oleh MOHAMMAD SHAHEMY AZMI

13 Januari 2023, 4:25 pm
PETALING JAYA – Atas faktor usia dan juga kesedaran, penyanyi, pelakon juga penerbit filem, Datuk Yusry Abdul Halim mendedahkan dia kini tidak lagi mengambil gula dalam minuman selain mengawal selera makan.
Dedah selebriti berusia 49 tahun itu, sebelum ini dia pernah mengalami ketagihan terhadap minuman berkarbonat popular, Coca-Cola dan mengambilnya setiap hari.
“Saya pernah addicted (ketagih) dengan Coke (Coca-Cola) dan meminumnya setiap hari terutama ketika bekerja.
“Tapi sekarang saya sedar tentang kesihatan dan tidak lagi mengambil gula sama ada dalam minuman atau masakan,” katanya kepada Kosmo! Online.
Kongsi anggota kumpulan muzik rap terkenal, KRU itu lagi, ketika mula-mula memotong pengambilan gula sekitar penghujung November lalu, dia mengakui agar sukar untuk menerimanya kerana sudah terbiasa dengan makanan dan minuman manis.
“Kita dah dibiasakan dengan gula sejak kanak-kanak lagi. Jadi masa mula-mula potong gula, memang saya akui sangat susah. Ambil masa juga untuk biasakan tubuh badan,” ujarnya.

Selain memotong pengambilan gula, suami kepada aktres Lisa Surihani itu juga menyukat pengambilan nasi apabila hanya mengambil dua suap nasi setiap kali makan.
“Saya juga kurangkan nasi. Hanya makan dua suap setiap kali makan. Memang tidak kenyang pada mulanya. Tapi lama-lama okey,” jelasnya.
Yusry yang ditemui ketika sidang media Legenda Puteri Qaseh di sini, baru-baru ini berkata, dia mula sedar untuk memberi perhatian terhadap aspek kesihatan atas faktor umur apabila bakal menjangkau usia separuh abad pada tahun hadapan.
Malah, isterinya turut terkejut apabila mendapati dia memotong pengambilan gula terutama minuman berkarbonat kerana faham ketagihan Yusry terhadap minuman tersebut.
“Isteri terkejut sebenarnya bila saya berhenti minum minuman bergas. Memang saya potong habis gula.
“Berat badan saya sekarang 67 kilogram (kg) dan saya akan pastikan tidak akan melebihi 69kg,” katanya. – KOSMO! ONLINE


Kebakaran Jakel: Bomba ambil sampel setiap tingkat, bilik simpanan langsir
Oleh MOHD YUNUS YAKKUB

13 Januari 2023, 3:54 pm
SHAH ALAM – Jabatan Bomba dan Penyelamat (JPBM) Selangor mengambil sampel di semua tingkat termasuk bilik simpanan langsir yang musnah dalam kebakaran awal bulan ini bagi tujuan analisis bagi  menentukan punca kejadian.
Pengarahnya, Datuk Norazam Khamis berkata, proses menganalisis bukti dan dokumen daripada pihak Jakel turut dilakukan di makmal dengan penyediaan laporan dijangka siap pada hujung bulan ini.
Katanya, tapak bangunan itu telah diserahkan semula kepada Jakel setelah lokasi itu didapati selamat dan proses siasatan diselesaikan, baru-baru ini.
Hamdan ( tiga kiri) dan Norazam (tiga kanan), bersama bomba ‘Sado’ selepas merasmikan laman kecergasan di Ibu Pejabat Bomba Selangor, hari ini.
Ketika ditanya dakwaan sama ada berlaku pengubahsuaian dan tambahan struktur bangunan tanpa kelulusan, Norazam berkata, beliau akan menyemak dan mendapatkan maklumat daripada pihak Majlis Bandaraya Shah Alam.
“Bagi Wisma Jakel tiada sebab kita pun tidak menerima pelan perubahan bangunan. Tambahan, semua blok perniagaan (bangunan tersebut) mempunyai Sijil Layak Menduduki (CF),” katanya selepas majlis penganugerahan pingat kepada pegawai dan anggota bomba Selangor, hari ini. Majlis itu disempurnakan Ketua Pengarah JBPM, Tan Sri Hamdan Wahid.
Seramai 83 pegawai dan anggota menerima pingat kecemerlangan pada 2020.

Mengulas lanjut, beliau berkata, bangunan itu selamat untuk digunakan semula ekoran beban kebakaran itu adalah sekejap dan hanya melibatkan fabrik.
“Struktur bangunan okay tetapi kena cari orang untuk mengukur ketahanan itu dan wisma (Jakel) itu tiada masalah,” tegasnya.
Kosmo! sebelum ini melaporkan dua kebakaran berlaku selang sehari melibatkan Wisma Jakel setinggi tiga tingkat dan bilik simpanan langsirnya di Seksyen 7 di sini, sehingga mengakibatkan kerugian ratusan jutaan ringgit.
Perbuatan membakar dan sisa bara api antara fokus utama siasatan bomba berhubung kebakaran itu. KOSMO! ONLINE


Piala Dunia Hoki: Persiapan akhir Stadium Hoki Birsa Munda
Oleh MUHAMMAD ZUHAILY BADLISHAH

13 Januari 2023, 3:56 pm
ROURKELA – Kurang lima jam sahaja lagi sebelum Stadium Hoki Birsa Munda di sini secara rasminya membuka gelanggang pertama untuk aksi pertama Piala Dunia Hoki 2023 bagi saingan Kumpulan D antara England dan Wales.
Ia bakal menjadi pencapaian bersejarah buat bandar Rourkela kerana stadium itu hanya mengambil masa 15 bulan untuk siap sepenuhnya awal bulan ini dengan kos keseluruhan pembinaan dianggarkan bernilai RM13.83 bilion.
PARA pekerja kontraktor melakukan kerja-kerja persiapan akhir menjelang aksi pembukaan England menentang Wales pada Piala Dunia Hoki 2023 di Stadium Hoki Birsa Munda di sini hari ini. – FARIZ RUSADIO
Jumlah itu menjadikan ia antara stadium hoki terbesar di dunia dan kedua di India dengan 22,000 kapasiti selepas Stadium Hoki Chandigarh yang boleh memuat seramai 30,000 penonton.
Difahamkan, stadium hoki terbesar di dunia masih lagi dipegang Stadium Nasional di Lahore, Pakistan dengan 40,000 kapasiti penonton.
PARA pekerja kontraktor melakukan kerja-kerja persiapan akhir menjelang aksi pembukaan England menentang Wales pada Piala Dunia Hoki 2023 di Stadium Hoki Birsa Munda di sini hari ini. – FARIZ RUSADIO

Walaupun Stadium Hoki Birsa Munda siap dibina sepenuhnya tetapi penganjur kejohanan masih lagi sedang melakukan kerja-kerja pembersihan dan persiapan akhir dalam tempoh waktu yang suntuk.
Segala persiapan akhir itu dikatakan perlu diselesaikan sebelum perlawanan kedua di stadium berkenaan antara tuan rumah, India menentang Sepanyol pada pukul 9.30 malam waktu Malaysia.

PARA pekerja kontraktor melakukan kerja-kerja persiapan akhir menjelang aksi pembukaan England menentang Wales pada Piala Dunia Hoki 2023 di Stadium Hoki Birsa Munda di sini hari ini. – FARIZ RUSADIO
Malaysia juga akan menghadapi dua perlawanan Kumpulan C di Stadium Hoki Birsa Munda bermula aksi menentang finalis edisi 2018, Belanda esok dan pasukan No.22 dunia, Chile pada Isnin ini.
Skuad hoki negara di ranking ke-11 dunia akan meneruskan aksi terakhir Kumpulan C menentang New Zealand di Stadium Kalinga, Bhubaneswar pada Khamis ini. – KOSMO! ONLINE


Anwar menjamu selera di Kedai Cendol Songkok Tinggi
Oleh NOR SHAFAWATI YUP

13 Januari 2023, 3:48 pm
SEREMBAN – Perdana Menteri, Datuk Seri Anwar Ibrahim beramah mesra dan bersantai dengan penduduk sambil menjamu selera di Kedai Cendol Songkok Tinggi, Kampung Jiboi Baru di sini hari ini.
Anwar yang memakai baju melayu berwarna hijau lembut tiba pada pukul 12.35 tengah hari. Penduduk tidak melepaskan peluang bersalaman dan bertemu beliau secara lebih dekat.
Anwar dilihat meluangkan masa menikmati menu pilihan di kedai itu antaranya laksa Johor, jemput-jemput dan cendol.
Pengusaha Kedai Cendol Songkok Tinggi, Ahmad Dani Daud, 42, berkata, dia bagaikan bermimpi apabila kedainya menerima kunjungan daripada Anwar yang merupakan Perdana Menteri pertama yang datang ke menikmati makanan di premisnya.
“Perasaan saya bercampur baur dalam masa sama terkejut apabila dihubungi Setiausaha Politik Perdana Menteri dua hari lalu yang memaklumkan Anwar mahu datang menikmati cendol di sini,” katanya.
Anwar kemudian menunaikan solat Jumaat di Masjid Dato’ Klana Petra Lela Mohd. Yusof, Sikamat di sini pada pukul 1.20 tengah hari. – KOSMO! ONLINE


PRU15: Mohd. Azizi terima fail petisyen Ku Li
Oleh AIMUNI TUAN LAH

13 Januari 2023, 4:20 pm
GUA MUSANG – Ahli Parlimen Gua Musang, Mohd. Azizi Abu Naim mengakui beliau menerima petisyen yang difailkan oleh wakil calon Barisan Nasional (BN), Tengku Razaleigh Hamzah bagi Parlimen Gua Musang pada Pilihan Raya Umum ke-15 (PRU15) yang mencabar keputusan pada pilihan raya yang lalu.
Mohd. Azizi yang juga Ketua Bahagian Parti Pribumi Bersatu Malaysia (Bersatu) Gua Musang berkata, dia sudah menerima petisyen berkenaan pada Selasa lalu dan menghormati tindakan berkenaan serta menyifatkan setiap calon yang tidak berpuas hati mempunyai hak untuk mengemukakan petisyen.
“Pada pagi ini pula, saya telah buat susulan dengan salah seorang peguam. Oleh itu, saya akan menubuhkan pasukan untuk lawan semula kes ini,” katanya ketika dihubungi Kosmo! hari ini.
Mohd. Azizi memberitahu, beliau yakin dengan kebenaran dan menyerahkan segala keputusan mengikut lunas sistem perundangan.
Media hari ini melaporkan, wakil kepada calon BN Parlimen Gua Musang itu memfailkan petisyen di Mahkamah Tinggi di sini, bagi mencabar keputusan PRU15 bagi Parlimen berkenaan yang difailkan oleh Mohd. Azmi Mahmood pada 3 Januari lalu.
Dalam petisyen itu, Mohd. Azmi menerusi barisan peguam, Tan Sri Muhammad Shafee Md Abdullah, Datuk Mohd Hafarizam Harun, Datuk Abu Bakar Isa Ramat, Mohamed Baharudeen Mohamed Ariff, Norhazira Abu Haiyan dan Muhammad Amin Othman menamakan tiga responden iaitu Ahli Parlimen Gua Musang, Mohd. Azizi Abu Naim, Pegawai Pengurus Pilihan Raya, Ab. Patah Hasbullah dan Suruhanjaya Pilihan Raya (SPR).

Menurut Mohamed Baharudeen, petisyen berkenaan meminta supaya keputusan PRU15 bagi Parlimen Gua Musang dibatalkan dan menggesa SPR mengadakan pilihan raya kecil bagi Parlimen itu. – KOSMO! ONLINE


Pas mahu ‘bunuh’ UMNO tidak masuk akal – Takiyuddin
Oleh KOSMO!

13 Januari 2023, 3:39 pm
PETALING JAYA – Pas menyifatkan kenyataan Timbalan Presiden UMNO, Datuk Seri Mohamad Hasan bahawa Pas ‘ingin membunuh’ UMNO, manakala DAP ikhlas terhadap parti itu tidak masuk akal dan dibuat dalam keterpaksaan.
Setiausaha Agung Pas, Datuk Seri Takiyuddin Hassan mendakwa, sejarah politik negara sebaliknya menunjukkan UMNO yang bertekad untuk menghapuskan Pas termasuk percubaan mengharamkan Pas suatu ketika dahulu.
“Sebagai sebuah parti yang meletakkan Islam sebagai dasar, Pas sentiasa berazam dan bertindak mendekati UMNO dalam usaha menyatukan umat Islam dan orang Melayu yang merupakan kelompok majoriti rakyat negara ini.
“Usaha penyatuan ummah juga seterusnya digagaskan merentasi rakyat pelbagai kaum dan agama bagi mewujudkan suasana aman dan harmoni melalui saluran demokrasi dan berlandaskan lunas undang-undang.
“Pas sebagai parti arus perdana akan terus bersikap terbuka dan bersedia mengadakan pertemuan, perbincangan dan perundingan dengan mana-mana pihak dengan memfokuskan kepada titik-titik persamaan dan merapatkan jurang perbezaan demi kebaikan negara dan rakyat jelata,” katanya dalam kenyataan di sini hari ini.
Takiyuddin berkata, Pas yakin hanya dengan perpaduan semua parti politik yang terbentuk atas keikhlasan dan niat murni sahaja akan dapat menjamin pembentukan sebuah pemerintahan yang adil serta saksama dan diterima baik oleh semua.

Kata beliau, Pas sentiasa menjunjung tinggi amalan serta pendekatan yang matang dan sejahtera selain mendoakan agar sikap melulu, provokatif dan tidak berpijak pada kenyataan tidak menggugat serta merosakkan kesejahteraan dan hubungan baik masyarakat. – KOSMO! ONLINE


Tukang cuci belasah ahli keluarga, tendang kereta dijel 36 bulan
Oleh MUHAMMAD SHAHIZAM TAZALI

13 Januari 2023, 4:36 pm
MELAKA – Perbuatan seorang tukang cuci menumbuk, menghentak kepala dan menampar muka ahli keluarganya serta melakukan khianat, berbalas apabila dijatuhi hukuman penjara 36 bulan oleh Mahkamah Majistret di sini, hari ini.
Majistret Sharda Shienha Mohd. Suleiman menjatuhkan hukuman itu terhadap tertuduh, Zamri Husin, 36, yang mengaku bersalah sejurus empat pertuduhan dibacakan oleh jurubahasa mahkamah.
Mengikut pertuduhan pertama hingga ketiga, tertuduh dengan sengaja didapati telah menyebabkan kecederaan terhadap anak tiri, menantu dan isterinya yang berumur 30 hingga 55 tahun dengan cara menumbuk belakang tengkuk, leher, dada dan kepala serta menarik rambut, menghentak kepala, menampar muka dan menyiku pipi.
Kesalahan itu dilakukan antara pukul 7.30 pagi hingga 4.30 petang di sebuah rumah bernombor, Jalan Kemboja 2, Taman Paya Rumpur Perdana dalam daerah Melaka Tengah, pada 8 Januari 2023.
Sabit kesalahan, tertuduh boleh dikenakan hukuman penjara sehingga dua tahun dan denda tidak melebihi RM2,000 mengikut Seksyen 323 Kanun Keseksaan dan boleh dihukum di bawah seksyen yang sama dibaca bersama Seksyen 326A Kanun Keseksaan.
Bagi pertuduhan keempat, tertuduh didapati telah melakukan khianat dengan menendang pintu bahagian penumpang belakang sebelah kanan kereta jenis Proton Waja sehingga kemek milik menantunya yang menyebabkan kerugian kira-kira RM500.

Kesalahan itu dilakukan pada pukul 4.30 petang di luar rumah di lokasi sama pada 8 Januari 2023.
Sabit kesalahan tertuduh boleh dikenakan hukuman penjara tidak kurang setahun dan tidak melebihi lima tahun atau dengan denda atau kedua-duanya sekali mengikut Seksyen 427 Kanun Keseksaan.
Terdahulu, tertuduh yang tidak diwakili peguam merayu agar hukuman denda dikenakan dengan alasan mempunyai anak yang masih bersekolah dan bekerja sebagai tukang cuci.
Bagaimanapun, Timbalan Pendakwa Raya, Fikri Hakim Zamri, memohon agar hukuman berat dikenakan dengan mengambil kira tertuduh telah mencederakan tiga ahli keluarganya.
Setelah mendengar hujah kedua belah pihak, mahkamah kemudian menjatuhkan hukuman penjara lapan bulan bagi setiap pertuduhan pertama hingga ketiga dan penjara 12 bulan bagi pertuduhan keempat.
Majistret Sharda Shienha bagaimanapun mengarahkan kesemua hukuman tersebut berjalan serentak dari tarikh sabitan. – KOSMO! ONLINE


RM2 juta bantu perniagaan ahli koperasi terjejas banjir
Oleh TOREK SULONG

13 Januari 2023, 4:06 pm
PASIR PUTEH – Kementerian Pembangunan Usahawan dan Koperasi memperuntukkan dana RM2 juta khusus untuk membantu ahli koperasi di seluruh negara bagi memulihkan semula perniagaan mereka selepas terjejas akibat banjir hujung tahun lalu.
Timbalan Menterinya, K. Saraswathy berkata, bancian terperinci sedang disiapkan sebelum agihan secara ‘one off’ diberikan kepada pemilik premis koperasi yang mengalami kerugian sekali gus merencatkan proses perniagaan selepas banjir.
Menurutnya, bancian akan dilaksana secara menyeluruh melibatkan 15,000 premis perniagaan koperasi dan 7 juta ahli yang berdaftar.
“Ia merupakan dana khas yang disediakan menerusi Tabung Khas Bencana yang meringankan bebanan ahli koperasi untuk memulih semula perniagaan mereka. Bantuan bantuan bakul makanan kepada ahli juga akan disalurkan kepada mereka yang terlibat.
“Bantuan tersebut bukan gantian kerugian yang menyeluruh, namun ia merupakan sumbangan khusus yang mampu meringankan beban usahawan ahli koperasi untuk bangkit semula menjalankan perniagaan,” katanya kepada pemberita selepas Program Pemberian Bakul Makanan Kepada Mangsa Banjir di Kampung Dalam Rhu di sini hari ini.
Dalam perkembangan lain, menurut Saraswathy, Program Pemberian Bakul Makanan Kepada Mangsa Banjir dijalankan secara jelajah ke rumah 600 mangsa banjir di Pasir Puteh dan Kuala Besut, Terengganu dengan peruntukan RM155,000.

Sementara itu, mangsa banjir Nor Aimah Awang, 63, berkata dia masih trauma dengan banjir kali pertama yang dialami sepanjang hidupnya memandangkan kawasan yang berhampiran dengan Pantai Semerak tidak pernah dilanda bah sebelum ini. – KOSMO! ONLINE


Mahkamah: 2 pengarah syarikat didakwa beri dokumen palsu kepada syarikat audit
Oleh NORLIZAH ABAS

13 Januari 2023, 4:08 pm
KUALA LUMPUR – Dua pengarah syarikat mengaku tidak bersalah di Mahkamah Sesyen di sini, hari ini, atas pertuduhan mengemukakan dokumen palsu kepada syarikat pengauditan berhubung penjualan dan pelupusan mesin terpakai bernilai RM2.95 juta.
Pengarah GIIB Rubber, Wong Ping Kiong, 59, didakwa atas empat pertuduhan manakala Tai Boon Wee, 62, yang juga pengarah syarikat sama didakwa atas tiga pertuduhan bersubahat melakukan perbuatan itu.
Bagi pertuduhan pertama, Ping Kiong didakwa mengemukakan nota debit GIIB Rubber mengandungi butiran palsu kepada pengurus audit Grant Thornton Malaysia PLT berhubung penjualan enam unit mesin terpakai bernilai RM2.95 juta kepada Top Rate Engineering Works.
Wanita itu didakwa melakukan perbuatan itu dengan niat memperdayakan syarikat pengauditan tersebut walhal penjualan mesin berkenaan tidak berlaku.
Bagi pertuduhan kedua hingga keempat, Ping Kiong didakwa mengemukakan dokumen palsu kepada individu sama agar kebenaran diberikan kepada Goodway Rubber Industries Sdn. Bhd. untuk melupuskan mesin sama bernilai RM2.95 juta kepada Top Rate Engineering.
Sementara itu, Boon Wee turut didakwa atas tiga pertuduhan bersubahat dengan Ping Kiong melupuskan mesin-mesin berkenaan di antara bulan Januari dan Februari 2021 di Pejabat Grant Thornton Malaysia PLT, Sheraton Imperial Court, Jalan Sultan Ismail, di sini.

TAI Boon Wee hadir di Mahkamah Sesyen Kuala Lumpur bagi menghadapi pertuduhan mengemukakan dokumen palsu. FAIZ ALIF AHMAD ZUBIR
Hakim Suzana Hussin membenarkan Ping Kiong diikat jamin RM60,000 manakala Boon Wee RM50,000 dengan seorang penjamin masing-masing dan menetapkan tarikh sebutan bagi kedua-dua kes pada 28 Februari ini.
Mahkamah turut memerintahkan pasport kedua-dua tertuduh ditahan sebagai syarat jaminan dan mengarahkan mereka melapor diri ke Pejabat SPRM terdekat pada Isnin setiap awal bulan.
Terdahulu, Timbalan Pendakwa Raya Law Chin How memohon jaminan RM100,000 bagi setiap tertuduh dan dua syarat jaminan tambahan.
Bagaimanapun, peguam Amer Hamzah Arshad memohon jaminan di antara RM30,000 dan RM40,000 atas alasan kedua-dua anak guamnya memberikan kerjasama kepada SPRM ketika siasatan.
Hujah peguam bela, jaminan RM100,000 yang dicadangkan oleh pihak pendakwaan terlalu tinggi manakala tiada bukti yang menunjukkan kedua-duanya akan melarikan diri.
Ujar Amer Hamzah, kesalahan yang didakwa dilakukan hanya berkaitan penyerahan dokumen kepada syarikat pengauditan tanpa melibatkan kerugian wang.
Bagaimanapun, Chin How berhujah bahawa jaminan itu munasabah berdasarkan kepada nilai wang yang dinyatakan dalam pertuduhan mencecah RM3 juta.
Pendakwaan berhujah, dokumen yang diserahkan itu menyebabkan syarikat pengauditan menyediakan laporan audit mengandungi butiran palsu kepada Suruhanjaya Sekuriti (SC).
Dalam pada itu, Amer Hamzah memaklumkan pihak pembelaan akan mengemukakan representasi kepada Jabatan Peguam Negara (AGC) agar pertuduhan terhadap anak-anak guamnya dipertimbangkan.
Ping Kiong didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan dihukum di bawah Seksyen 24(2) akta sama.
Seksyen itu memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000, mengikut mana-mana lebih tinggi.
Boon Wee pula didakwa bersubahat mengikut Seksyen 28(1)(c) akta sama yang memperuntukkan hukuman serupa seperti yang diperuntukkan di bawah Seksyen 18 akta itu. – KOSMO! ONLINE


Jurulatih tampar pemain: Cikgu Hadee layak dapat peluang kedua
Oleh MUHAMMAD SHAHIZAM TAZALI

13 Januari 2023, 4:32 pm
MELAKA – Bapa kepada salah seorang pemain skuad bola tampar perempuan Melaka bawah 14 tahun yang terlibat insiden ditampar jurulatih meluahkan rasa kecewa dengan keputusan Persatuan Bola Tampar Malaysia (MAVA) menggantung lesen kejurulatihan Saiful Hadee Amar, 44.
Abd. Halim Bakar, 50, berkata, dia akur dengan keputusan tersebut, namun masih mengharapkan peluang kedua dapat diberikan kepada Saiful Hadee atau lebih dikenali sebagai Cikgu Hadee.
Katanya, tindakan yang dikenakan itu dilihat akan membunuh kerjaya Saiful Hadee sebagai jurulatih bola tampar setelah individu tersebut berkorban masa, wang ringgit serta memberi komitmen paling tinggi ketika melatih pemain negeri.
Abd. Halim mendakwa anaknya, Nur’ Saidatul Akma terlalu sedih selepas kehilangan jurulatih yang komited membantu skuad bola tampar negeri.
“Saya pun tidak berani hendak ulas perkara ini, cuma saya rasa hukuman yang dikenakan dibuat tanpa mengambil kira pencapaian dan sumbangan beliau sebelum ini.
“Paling tidak pun berilah amaran kali pertama, saya faham tindakan yang dilakukannya itu salah daripada segi undang-undang, namun tidak adakah ruang untuk dia diberikan pertimbangan yang sewajarnya?,” katanya ketika dihubungi pemberita di sini, hari ini.
Mengulas lanjut, Abd. Halim memberitahu, Nur’ Saidatul Akma turut kecewa kerana insan yang melatihnya bermain bola tampar tidak lagi dapat mencurahkan bakti kepada pasukan.

Jelasnya, kesedihan pemain-pemain itu ada asasnya kerana mereka sudah serasi dengan kaedah diterapkan jurulatih berkenaan sehingga mampu menjadi pasukan yang berjaya. – KOSMO! ONLINE


Great Eastern Takaful catat rekod hasilkan arca pasir penyu terbesar
Oleh NUR ALWANI ZAFIRAH KHAIRUL

14 Januari 2023, 9:48 pm
PETALING JAYA – Pengendali takaful keluarga, Great Eastern Takaful Berhad (GETB) berjaya mencatatkan rekod baharu dalam Malaysia Book of Records dengan penghasilan arca pasir berbentuk penyu terbesar di Malaysia sepanjang 8.8 meter, kelebaran 6.4 meter.
Ketua Pegawai Eksekutifnya, Shahrul Azlan Shahriman berkata, sebagai pengendali takaful keluarga yang prihatin isu hidupan marin tampil melakukan sesuatu yang luar biasa demi menarik perhatian seluruh warga agensi mengenai pencemaran plastik.
“Laporan berkaitan hidupan marin yang amat terjejas berpunca daripada plastik bukan perkara baharu, malah ia telah berlanjutan sejak sekian lama dan kes-kes seumpama itu semakin bertambah sehingga menyebabkan haiwan marin berdepan risiko kepupusan.
“Arca tersebut dihasilkan bertujuan meningkatkan kesedaran para peserta program dan pengunjung mengenai isu alam sekitar dan pencemaran plastik yang boleh mengancam pelbagai spesis hidupan laut,” katanya dalam satu kenyataan hari ini.
Dalam acara tersebut, hampir 1,200 warga agensi terlibat bertempat di Cherating, Pahang.
Mengulas lanjut, Shahrul berkata, program bertemakan ‘dare to be different, we do it right’ itu mendapat sambutan menggalakkan dan acara kemuncak disempurnakan dengan penyampaian sijil oleh pihak Malaysia Book of Record disaksikan oleh wakil Menteri Besar Pahang, Datuk Bandar Majlis Bandaraya Kuantan, Datuk Hamdan Hussin.

“Penglibatan semua tetamu kehormat dalam penghasilan arca tersebut melambangkan kerjasama erat antara Great Eastern Takaful dan pihak kerajaan negeri ke arah merealisasikan objektif perlindungan alam sekitar yang sama.
“Pada hari ini, kami turut membawakan mesin kitar dan penghasilan semula 2-dalam-1 untuk menghasilkan pelbagai barangan baharu yang boleh digunakan seperti sikat, pembaris, penyepit beg serta bekas sabun daripada plastik terbuang.
“Ia adalah sebahagian komitmen kami dalam merealisasikan inisiatif Value Based Intermediation Takaful (VBIT) ke arah penghasilan produk yang inovatif, perkhidmatan serta operasi perniagaan yang mampan di samping memberi impak positif kepada komuniti dan alam sekitar,” tambahnya. – KOSMO! ONLINE


Daging babi terabur atas jalan bukan senjaga dibuang
Oleh ISWAN SHAFIQ ISA

14 Januari 2023, 10:23 pm
SEBERANG PERAI – Sisa daging babi yang bertaburan di Jalan Pokok Tampang menghala ke Lahar Yooi, Tasek Gelugor di sini sejak awal pagi tadi adalah hasil dari tempat sembelihan haiwan itu untuk dibawa ke tapak pelupusan.
Pemangku Ketua Polis Daerah Seberang Perai Utara, Superintendan Siti Nor Salawati Saad berkata, pihaknya menerima maklumat orang awam berhubung sisa-sisa daging haiwan itu yang bertaburan di sepanjang jalan sehingga menimbulkan rasa kurang menyenangkan dalam kalangan pengguna jalan raya.
Menurutnya, maklumat tersebut diterima pada pukul 6 pagi tadi di Pejabat Pertanyaan Balai Polis Tasek Gelugor dan Sungai Dua di sini.
“Pemantauan di lokasi memang mendapati terdapat sisa-sisa khinzir hasil penyembelihan di jalan berkenaan seperti yang dilaporkan.
“Bagaimanapun, kerja-kerja pembersihan telah dijalankan oleh pihak Jabatan Bomba dan Penyelamat, Balai Bomba Tasek Gelugor, Majlis Bandaraya Seberang Perai (MBSP) serta kakitangan syarikat terbabit,” ujar beliau.
Nor Salawati berkata, ketika ini, kes itu disiasat mengikut Peruntukan Kaedah 19, Kaedah-Kaedah Lalu Lintas 1959 (L.N. 166/59).

“Dalam hal ini, polis ingin menasihati orang ramai agar tidak membuat sebarang spekulasi tidak benar yang boleh menjejaskan keharmonian dan ketenteraman awam,” katanya.
Sebelum itu, tular beberapa keping gambar mengenai kejadian tersebut di media sosial sehingga ada mendakwa tindakan itu sengaja dilakukan pihak tertentu atau terdapat unsur-unsur sabotaj. -KOSMO! ONLINE


KBS mahu gilap lebih ramai Kogi
Oleh ISWAN SHAFIQ ISA

14 Januari 2023, 10:17 pm
SEBERANG PERAI – Kementerian Belia dan Sukan (KBS) mahu lebih ramai bakat baharu bola sepak seperti R. Kogileswaran atau lebih dikenali dengan nama Kogi digilap pada masa depan.
Timbalan Menterinya, Adam Adli Abd. Halim berkata, untuk itu pembangunan sukan tersebut perlu dilakukan secara berterusan di peringkat akar umbi atau pada usia awal.
Dalam hal tersebut, katanya, kementerian amat menggalakkan mana-mana persatuan atau pihak persendirian turut menggembleng usaha membangunkan sukan berkenaan serta sukan-sukan lain yang berpotensi.
“Cungkil bakat ini perlu dibuat pada usia awal dan kalau harapkan satu pihak sahaja (KBS), mungkin takkan sampai ke semua tempat (secara menyeluruh),” katanya.
Beliau ditemui pemberita pada majlis penyampaian hadiah kejohanan bola sepak ‘Road to Glory to Real Madrid 2023’ yang turut dihadiri oleh bekas Yang Dipertua Negeri Pulau Pinang, Tun Abdul Rahman Abbas di Stadium Mini Permatang Rawa, Bukit Mertajam, di sini hari ini.
Kogileswaran atau Kogi, 24, yang pernah menyarung jersi skuad kebangsaan kini menyertai kelab Korea Selatan, Chungbuk Cheongju FC selepas dilaporkan mengikat kontrak selama setahun bersama pasukan liga divisyen dua (K2) negara itu.

Mengulas lanjut, Adam Adli berharap agar bakat-bakat muda ini dapat mengikut jejak langkah Kogi jika diberi peluang dan tidak hanya memberi tumpuan untuk beraksi di negara sendiri sahaja apabila dewasa kelak.
“Apabila mereka balik nanti (pulang ke Malaysia), mungkin mereka boleh menyumbang pula untuk (pembangunan) bola sepak di negeri masing-masing (jika beraksi di luar negara),” katanya.
Dalam pada itu, Sekolah Sukan Negeri (SSN) Kedah FC muncul juara ‘Road to Glory to Real Madrid 2023′ selepas menamatkan kejohanan liga sepusingan itu di tangga teratas sekaligus melayakkan mereka menyertai program klinik bola sepak Yayasan Real Madrid di Madrid, Sepanyol.
Selain SSN Kedah FC, pasukan lain yang turut serta dalam pusingan akhir kejohanan itu ialah KBB Allstar FC, Real Humble FC, To’ Kandu Kids FC, Kadir FC dan Black Tigers FC dan Singa Muda Perlis FC.
‘Road to Glory to Real Madrid’ merupakan kejohanan anjuran TH Global Football Camp (THGFC) dengan kerjasama beberapa penaja utama.
Selain Real Madrid, THGFC sebelum ini dikatakan pernah bekerjasama dengan kelab Bundesliga di Jerman iaitu Borussia Dortmund untuk membawa bakat muda negara menjalani latihan bola sepak di sana pada 2019. -KOSMO! ONLINE


THA72 juara Regatta Antarabangsa Diraja Langkawi
Oleh NUR AMALINA AZMAN

14 Januari 2023, 9:53 pm
LANGKAWI – Perlumbaan Regatta Antarabangsa Diraja Langkawi (RLIR) 2023 melabuhkan tirainya hari ini dengan pasukan THA72 muncul juara dalam kelas Racing yang merupakan kelas utama bagi kejohanan tersebut.
Pegawai Utama Kejohanan, Simon James berkata, pasukan tersebut dikemudikan oleh Nappakao Poonpat dan Kevin Whitcraft dari Thailand menewaskan pasukan Uranus daripada Tentera Laut Diraja Malaysia (TLDM) yang dikemudi oleh Mohd Zaidey Bahadun.
Beliau berkata, THA72 berjaya menewaskan Uranus dalam lima perlumbaan yang diadakan sepanjang empat hari kejohanan.
“Semua usaha telah dilakukan tetapi kita tidak mendapat angin yang mencukupi bagi mengadakan perlumbaan pada hari ini.
“Daripada lima hari perlumbaan, kita cuma dapat melakukan perlumbaan selama tiga hari sahaja iaitu pada Selasa, Khamis dan Jumaat,” katanya dalam kenyataan di sini hari ini.
Ujarnya, empat pasukan daripada kelas Sportsboats terpaksa akur kepada kemenangan pasukan RSYC yang mengungguli kesemua empat perlumbaan dalam kelas tersebut.

Tambahnya, kelas Multihull pula dimenangi oleh Twin Sharks yang mengalahkan lima pasukan lain dalam empat perlumbaan bagi kelas itu.
Seterusnya, bagi kelas Club, lima pasukan berentap dalam tiga perlumbaan dan dimenangi oleh pasukan Marikh yang dikemudikan oleh Jamil Ahmad Urayah.
Sementara itu, bagi kelas IRC 1 pula sebanyak empat perlumbaan diadakan dan pasukan Mata Hari muncul sebagai juara kelas tersebut buat kali keenam dikemudikan oleh Vincent Chan menewaskan enam pasukan yang bersaing dengannya.
“Kami rasa sedikit kecewa dengan keadaan angin yang tidak begitu baik dan tidak dapat melakukan lebih banyak perlumbaan.
“Bagaimanapun kami akan kembali pada tahun hadapan, dan kami berharap lebih ramai pasukan akan menyertai kejohanan ini dan keadaan angin juga adalah lebih baik,” ujarnya. – KOSMO! ONLINE


Tiada lagi tauliah percuma mengajar agama di Wilayah Persekutuan
Oleh AMREE AHMAD

14 Januari 2023, 10:11 pm
PUTRAJAYA- Selepas dua tahun ditunda pelaksanaannya, mereka yang ingin mengajar agama Islam di Wilayah Persekutuan perlu membayar untuk mendapatkan permit tauliah.
Ia dimaklum Pejabat Mufti Wilayah Persekutuan (PMWP) menurut Kaedah 3 Pentadbiran Undang-Undang Islam (Wilayah Persekutuan) (Tauliah Mengajar Agama) Pindaan 2021.
Berdasarkan keterangan menerusi laman sesawang rasmi agensi itu, semua tauliah yang dikeluarkan akan dikenakan bayaran mengikut tiga kategori dan tempoh masing-masing.
“Kadar bayaran ini sebenarnya telah pun berkuat kuasa pada Januari 2021 lepas, namun kutipan hanya dikenakan kepada permohonan yang dibuat mulai Januari 2023.
“Bayaran ditetapkan untuk tauliah mengajar kategori khas bagi setiap program ialah RM100 kepada warganegara dan RM200 jika pemohon tersebut bukan rakyat Malaysia.
“Sementara tauliah mengajar kategori bukan khas pula untuk warganegara masing-masing ialah RM30 bagi tempoh setahun, RM50 (tiga tahun) dan maksimum RM80 (lima tahun),” katanya.

Menurutnya, jika bukan warganegara pula, pemohon tersebut dikenakan bayaran RM50 sahaja untuk setahun bagi tauliah bukan khas itu dan perlu memohon sekali lagi pada tahun berikutnya.
“Pembayaran hendaklah dijelaskan selepas menerima pengesahan perakuan lulus tauliah dan boleh dibuat di kaunter Majlis Agama Islam Wilayah Persekutuan (MAIWP),” katanya.
Tanggungjawab pengurusan tauliah berkenaan dikendalikan oleh Unit Istinbat, Bahagian Fatwa PMWP melibatkan Wilayah Persekutuan di Kuala Lumpur, Putrajaya dan Labuan.
Individu yang berminat sama ada warganegara atau orang luar, boleh memohon dengan mengisi borang khas yang juga ada disediakan menerusi pautan laman agensi berkenaan.
Mereka perlu melampirkan gambar wajah diri, salinan kad pengenalan atau pasport, sijil akademik atau kemahiran yang disahkan serta dokumen tauliah dari negeri lain jika ada.
Pemohon itu akan ditemuduga oleh pihak urus setia dan keputusan bakal dimuktamadkan pula panel Jawatankuasa Pengawasan Pengajaran Agama Islam Wilayah Persekutuan.
“Individu yang lulus kemudian dipanggil untuk menghadiri Muzakarah Pemegang Tauliah sebelum diserahkan sijil dan kad tauliah mereka pada akhir program tersebut,” katanya. – KOSMO! ONLINE


Budak lemas ketika mandi di Pantai Kemayang
Oleh ROHANA MOHD. NAWI

14 Januari 2023, 10:53 pm
BACHOK – Kegembiraan dua beradik mandi-manda bersama bapa mereka di Pantai Kemayang di sini petang tadi bertukar tragedi apabila salah seorang daripada kanak-kanak itu ditemui lemas.
Mayat mangsa, Muhammad Hanif Nurhaqim Amran, 11, ditemui terapung oleh seorang pemuda, Muhammad Kamarul Aidil Mohd. Zakimi, 21, di kawasan pantai tersebut kira-kira pukul 6.55 petang.
Muhammad Kamarul Aidil ketika ditemui Kosmo! berkata, dia dan rakannya berjalan menyusur pantai melihat mangsa yang memakai baju merah terapung tidak jauh dari kawasan dia dipercayai lemas semasa membantu operasi menyelamat.
Menurutnya, dia terus berenang sebelum mencapai baju mangsa dan mengheret kanak-kanak itu ke tepi pantai.
“Saya dibantu oleh rakan-rakan untuk mengangkat mangsa naik ke tebing sebelum memaklumkan kepada anggota bomba yang turut berada di tempat kejadian.
“Saya berada di kawasan pantai untuk beriadah sebelum dimaklumkan ada kanak-kanak lemas kira-kira pukul 5.30 petang,” katanya.

Sementara itu, Ketua Operasi Balai Bomba dan Penyelamat Bachok, Zamizi Muhamad berkata, pihaknya menerima panggilan kecemasan kira-kira pukul 5.55 petang sebelum seramai tujuh anggota bergegas ke lokasi kejadian.
Katanya, abang mangsa, Muhd. Hanif Lokman, 12, dipercayai turut lemas bersama mangsa, namun dia berjaya diselamatkan oleh orang awam.
“Mayat mangsa diserahkan kepada pihak polis untuk siasatan lanjut,” katanya. – KOSMO! ONLINE


Dipenjara seumur hidup kerana kahwin budak perempuan umur 9 tahun
Oleh KOSMO!

14 Januari 2023, 9:55 pm
NAIROBI – Seorang lelaki berusia 50 tahun di Kenya yang mengaku berkahwin dengan budak perempuan berumur sembilan tahun telah dijatuhi hukuman penjara seumur hidup, lapor portal berita Daily Monitor semalam.
Saigulu Ololosereka dijatuhi hukuman oleh Mahkamah Narok selepas dia dapati menyebabkan gadis itu hamil selepas mengahwininya.
Semasa membuat pengakuan pada 9 Januari lalu, Ololosereka berkata, dia mengahwini budak perempuan itu pada 2019 ketika isterinya baru berumur sembilan tahun dan bergelar isteri keempatnya.
Gadis itu kini berusia 12 tahun dan masih menjalani rawatan di sebuah hospital di Narok selepas menjalani pembedahan Caeserian setelah mengalami kesukaran melahirkan anak.
Semasa menyampaikan penghakiman, Hakim Phyllis Shinyada menyifatkan tertuduh sebagai tidak menyesali perbuatan itu dan menyebabkan gadis tersebut menderita secara fizikal dan psikologi. – Agensi